Πρόταση για κανονισμο του Ευρωπαϊκου Κοινοβουλιου και του Συμβουλιου που τροποποιεί τον Κανονισμο (ΕΟΚ) αριθ. 95/93 του Συμβουλιου της 18ης Ιανουαρίου 1993 σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες

(υποβλήθηκε από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ιστορικό

1. Στις 18 Ιανουαρίου 1993 άρχισε να ισχύει ο κανονισμός αριθ. 95/93 του Συμβουλίου σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες. Στόχος του κανονισμού είναι να εξασφαλισθεί αποτελεσματική χρήση και δίκαιη, διαφανής και χωρίς διακρίσεις κατανομή της διαθέσιμης χωρητικότητας στους αερολιμένες όπου είναι περιορισμένη. Στο άρθρο 14 του κανονισμού προβλέπεται ότι το Συμβούλιο θα αποφασίσει σχετικά με τη συνέχιση ή την αναθεώρηση του κανονισμού βάσει πρότασης της Επιτροπής. Στις 17 Oκτωβρίου 1995 η Επιτροπή δημοσίευσε μια έκθεση, την οποία εκπόνησε το γραφείο Coopers and Lybrand, όπου αναλύεται η εφαρμογή του κανονισμού 95/93 και γίνονται προτάσεις τροποποίησης του υπάρχοντος κειμένου. Η έκθεση αυτή και το έγγραφο που εκπόνησε η Επιτροπή ως βάση διαλόγου υπήρξαν το αντικείμενο δύο συμβουλευτικών συνεδριάσεων με εμπειρογνώμονες από τα κράτη μέλη και τον κλάδο. Πρόσφατα τα ενδιαφερόμενα μέρη έστειλαν περαιτέρω συμβουλές και σχόλιά τους. Τόσο στην έκθεση όσο και κατά τη διάρκεια της συμβουλευτικής διαδικασίας κατέστη σαφές ότι πρέπει να τροποποιηθούν σε μεγάλο βαθμό οι διατάξεις του κανονισμού 95/93. Tα πορίσματα αυτά επιβεβαιώθηκαν και από πιο πρόσφατη μελέτη που εκπόνησε για λογαριασμό της Επιτροπής το γραφείο PriceWaterhouseCoopers [1] σχετικά με ορισμένες πτυχές του κανονισμού και ιδίως όσον αφορά το καθεστώς χαρακτηρισμού των κύριων ευρωπαϊκών αερολιμένων, την ύπαρξη εκτιμήσεων για τη χωρητικότητά τους, την κατάσταση των συντονιστών και τη λειτουργία των επιτροπών συντονισμού.

[1] Τελική έκθεση που παραδόθηκε στις 20 Mαΐου 2000.

2. Όχι μόνον ορισμένα κράτη μέλη έθεσαν σε εφαρμογή με πολύ αργούς ρυθμούς τις υποχρεώσεις τους αλλά επίσης η διατύπωση ορισμένων διατάξεων δημιούργησε διαφορετικές ερμηνείες. Ένα δικαστήριο του Ηνωμένου Βασιλείου [2] θεώρησε ότι ορισμένα μέρη του κανονισμού, ιδίως αυτά που αφορούν τις μεταβιβάσεις και τις ανταλλαγές, χρειάζεται να αποσαφηνιστούν. Στη συνημμένη πρόταση εισάγονται τροποποιήσεις που διευκρινίζουν το κείμενο, έτσι ώστε να διασφαλισθεί ότι ο κανονισμός θα είναι ευνόητος από όλα τα ενδιαφερόμενα μέρη και θα μπορεί επομένως να εφαρμοσθεί με ομοιόμορφο τρόπο σε όλους τους αερολιμένες.

[2] Απόφαση του British High Court of Justice της 25ης Mαρτίου 1999, Regina vs. Airport Co-ordination Limited ex parte The States of Guernsey Board of Transport

3. Μία από τις δυσκολίες του τρέχοντος συστήματος κατανομής του διαθέσιμου χρόνου χρήσης (slots) είναι η ανεύρεση σωστής ισορροπίας μεταξύ συμφερόντων των ήδη εγκατεστημένων αερομεταφορέων και των νεοεισερχόμενων στους αερολιμένες που παρουσιάζουν συμφόρηση, έτσι ώστε να λαμβάνεται δεόντως υπόψη το γεγονός ότι οι εγκατεστημένοι αερομεταφορείς έχουν ήδη αποκτήσει μια θέση σε έναν αερολιμένα και το συμφέρον τους τούς υπαγορεύει να την επεκτείνουν περισσότερο, ενώ οι αερομεταφορείς με σχετικά μικρή ή καθόλου δραστηριότητα χρειάζονται να επεκτείνουν τα δρομολόγιά τους και να δημιουργήσουν ανταγωνιστικό δίκτυο.

4. Στους αερολιμένες που παρουσιάζουν μεγάλη συμφόρηση, οι υπάρχοντες κανόνες οι οποίοι βασίζονται στην αρχή των «ιστορικών δικαιωμάτων» δεν είναι αρκετά ευέλικτοι ώστε να εξασφαλίζεται δυνατότητα διάθεσης των slots και να μεγιστοποιείται η αποτελεσματική χρήση της περιορισμένης χωρητικότητας του αερολιμένα. Οι κανόνες δεν προωθούν την κινητικότητα των slots ούτε τον ανταγωνισμό μεταξύ εγκατεστημένων και νεοεισερχόμενων αερομεταφορέων. Αντί να επιστρέφουν τα slots στo κοινό σύστημα εκμετάλλευσης διαθέσιμων χρόνων χρήσης, οι αερομεταφορείς εξακολουθούν να τα συσσωρεύουν ακόμη και όταν δεν μπορούν να χρησιμοποιήσουν οικονομικά για να είναι βέβαιοι ότι θα έχουν αρκετά slots σε περίπτωση που τα χρειασθούν στο μέλλον. Αυτό οδηγεί φυσικά σε ανεπάρκεια και μειώνεται η πρόσβαση για τους νεοεισερχόμενους.

5. Επίσης, οι υπάρχοντες κανόνες απέδειξαν ότι δεν επαρκούν για να διαμορφωθούν σαφείς ορισμοί και ορθοί μηχανισμοί επιβολής. Γι'αυτό, χρειάζεται να διευκρινισθεί η νομική φύση των slots, προκειμένου να καθορίζεται με διαφάνεια, αντικειμενικά και χωρίς διακρίσεις η χωρητικότητα ενός αερολιμένα και να διαμορφωθούν διαδικασίες κατανομής των slots από συντονιστές νομίμως και εκ των πραγμάτων ανεξάρτητους.

6. Αυτές οι πτυχές, καθώς και προτάσεις σχετικά με τη βελτίωση της κινητικότητας των slots, τη διευκόλυνση πρόσβασης στην αγορά και την αποφυγή καταστάσεων που θα προκαλούσαν ενδεχομένως στρέβλωση του ανταγωνισμού μεταξύ εγκατεστημένων μεταφορέων και μεταξύ εγκατεστημένων μεταφορέων και νεοεισερχόμενων, εκτέθηκαν στους εκπροσώπους του κλάδου των αερομεταφορών και των κρατών μελών στις 26 Ιουλίου 2000 σε συνεδρίαση εμπειρογνωμόνων, μετά την οποία ακολούθησε εκτεταμένη διαβούλευση με όλα τα ενδιαφερόμενα μέρη [3].

[3] Κατάλογος των παραγόντων και των κρατών μελών που συνέβαλαν στη συζήτηση παρατίθεται στο Παράρτημα 1.

Από τις διαβουλεύσεις κατέστη σαφές ότι οι περισσότεροι παράγοντες του κλάδου αποδέχονται την αναγκαιότητα σαφέστερων και αποτελεσματικότερων κριτηρίων κατανομής, καθώς και καλύτερων εκτιμήσεων της χωρητικότητας των αερολιμένων, αλλά προειδοποίησαν ότι είναι τελείως αντίθετοι σε κάθε είδους μέτρα πρόσβασης στην αγορά που θα απέκλιναν από την κατεστημένη πρακτική του κλάδου όπως είναι οι Κατευθυντήριες Οδηγίες Προγραμματισμού της ΙΑΤΑ (IATA Scheduling Guidelines). Οι περισσότεροι παράγοντες του κλάδου δεν υποστήριξαν, στο παρόν στάδιο, τις μονομερείς μεταβιβάσεις slots υπό μορφή εμπορίας τους ως μέσο αύξησης της κινητικότητας των slots και δημιουργίας κινήτρων για αποτελεσματικότερη χρήση των slots. Σε περιοχές του κόσμου, όπως οι Ηνωμένες Πολιτείες, όπου η εμπορία των slots υπήρξε μια μέθοδος για την είσοδο στην αγορά, οι εμπειρίες του παρελθόντος δεν οδήγησαν σε ενίσχυση της κατάστασης ανταγωνισμού στα πλέον κορεσμένα αεροδρόμια. Αυτό οφείλεται ίσως στο γεγονός ότι η εμπορία των slots ευνόησε τους αερομεταφορείς σημαντικής χρηματοοικονομικής ισχύος και με μεγάλη συσσώρευση ιστορικών δικαιωμάτων. Ωστόσο, είναι επίσης δύσκολο στους αερομεταφορείς να γνωρίζουν πότε είναι διαθέσιμα slots για να τα αποκτούν. Η απεριόριστη εμπορία των slots ενδέχεται απλώς να ενισχύσει τη δεσπόζουσα θέση των εγκατεστημένων αερομεταφορέων στους ευρωπαϊκούς αερολιμένες που παρουσιάζουν συμφόρηση.

Τα κράτη μέλη δεν συμφώνησαν όλα στην αναθεώρηση των υπαρχόντων κανόνων. Ορισμένα (Γερμανία, Aυστρία, Ισπανία, Γαλλία) εξέφρασαν ιδίως την ανησυχία ότι οι προτεινόμενες ιδέες θα διακυβεύσουν την παγκόσμια ισορροπία μεταξύ των διαφόρων περιφερειακών συστημάτων κατανομής των slots επειδή το κοινοτικό σύστημα θα ήταν διαφορετικό από τα άλλα. Αυτό θα μπορούσε να επηρεάσει αρνητικά την ανταγωνιστικότητα των ευρωπαίων αερομεταφορέων έναντι των διεθνών ανταγωνιστών τους.

Με βάση την έκβαση των διαβουλεύσεων αυτών και έχοντας επίγνωση ότι το θέμα είναι σημαντικό από άποψη δημοσίου συμφέροντος, οικονομικού συμφέροντος, ανταγωνισμού και διεθνούς ενδιαφέροντος, η Επίτροπος κα de Palacio αποφάσισε να ζητήσει τη γνώμη του Συμβουλίου στο θέμα της αναθεώρησης του κανονισμού πριν υποβάλει την τελική πρόταση. Προς το σκοπό αυτό υποβλήθηκε στο Συμβούλιο Υπουργών Μεταφορών της 2ας Οκτωβρίου 2000 ένα έγγραφο εργασίας μαζί με ένα ερωτηματολόγιο. Tο ερωτηματολόγιο αφορούσε ιδίως τα εξής: [4]

[4] [Έως τις 6 Απριλίου 2001 η Ιρλανδία δεν είχε απαντήσει].

α) Εάν οι υπάρχοντες κανόνες είναι ικανοποιητικοί:

Τα περισσότερα κράτη μέλη (Πορτογαλία, Δανία, Aυστρία, Ελλάδα, Λουξεμβούργο, Σουηδία και Φινλανδία) υποστηρίζουν ότι οι υπάρχοντες κανόνες λειτουργούν καλά και ότι δεν συνάντησαν προβλήματα στην εφαρμογή τους. Τα κράτη μέλη υποστήριξαν ότι σε περίπτωση που τροποποιηθούν οι κανόνες, οι αλλαγές πρέπει να αφορούν μόνον τις τεχνικές πτυχές και τον τρόπο επιβολής τους χωρίς να θιγούν θέματα πρόσβασης στην αγορά. Άλλα κράτη μέλη (Iταλία, Γαλλία, ΗΒ, Κάτω Χώρες, Ισπανία-Υπουργείο Μεταφορών, Γερμανία) υποστήριξαν ότι χρειάζονται τεχνικής φύσεως τροποποιήσεις για να αποσαφηνισθεί η θέση και ο ρόλος του συντονιστή, να επιτραπεί η επιβολή κυρώσεων στους αερομεταφορείς που κάνουν κατάχρηση των slots και να καθορίζεται καλύτερα η χωρητικότητα των αερολιμένων.

β) Εάν χρειάζεται ουσιαστική αναθεώρηση του τρέχοντος συστήματος των ιστορικών δικαιωμάτων σε συνδυασμό με κατανομή τυχόν ελευθερωνόμενων slots με βάση συγκεκριμένα κριτήρια και εάν πρέπει να ανευρεθούν άλλοι τρόποι, με άξονα περισσότερο την αγορά, για να συνδυασθεί προσφορά και ζήτηση. Τα μέτρα του είδους αυτού θα μπορούσαν να περιλαμβάνουν : επιβεβαίωση κάποιου τρόπου εκχώρησης slots, χρονικός περιορισμό των ιστορικών δικαιωμάτων, δευτερογενή εμπορία (μεταξύ αεροπορικών εταιρειών) και κατανομή των διαθέσιμων slots με δημοπρασίες.

Το ΗΒ θεώρησε ότι θα μπορούσε να υποστηρίξει ευρέως την ουσιαστική μεταβολή του τρέχοντος συστήματος κατανομής των slots ως αποτελεσματική λύση στη συνεχώς αυξανόμενη συμφόρηση των αερολιμένων με βάση ένα σύστημα εκχωρήσεων με περιορισμό χρόνου σε συνδυασμό με δευτερογενή εμπορία και πληστειριασμό των slots από το κοινό σύστημα εκμετάλλευσης. Δύο άλλα κράτη μέλη επικρότησαν τη δυνατότητα εμπορίας των slots (Κάτω Χώρες και Λουξεμβούργο). Το Βέλγιο πρότεινε να εφαρμόζεται το καθεστώς εκχωρήσεων στη νέα ή αχρησιμοποίητη χωρητικότητα χωρίς να θίγονται τα slots που αποτελούν ιστορικά δικαιώματα. Πάντως όλα τα κράτη μέλη υποστήριξαν θερμά ότι πρέπει να γίνει διεξοδική ανάλυση των επιπτώσεων που θα έχουν τυχόν μέτρα πρόσβασης στην αγορά αποκλίνοντα από την τρέχουσα πρακτική πλήρους προστασίας των ιστορικών δικαιωμάτων πριν υποβληθεί επίσημη πρόταση.

γ) Ποιες μπορούν να είναι οι εναλλακτικές λύσεις που θα διασφαλίσουν ότι η έλλειψη χωρητικότητας και η αυξανόμενη ζήτηση slots δεν θα περιορίσουν τον ανταγωνισμό στην αγορά.

Ορισμένα κράτη μέλη (Πορτογαλία, Δανία, Σουηδία και ΗΒ) ήταν της άποψης ότι η πλέον αποτελεσματική λύση είναι να αυξηθεί η χωρητικότητα των αερολιμένων με επέκταση της υποδομής τους. Άλλα (Φινλανδία, Λουξεμβούργο, Ελλάδα, Ισπανία, Bέλγιο και Ιταλία) υποστήριξαν ότι η διεξοδικότερη επιβολή των υπαρχόντων κανόνων (αυστηρότερη παρακολούθηση της χρήσης των slots) και η επιβολή κυρώσεων κατά της κατάχρησης θα οδηγήσουν σε ελευθέρωση επαρκούς χωρητικότητας για την αντιμετώπιση της αυξανόμενης ζήτησης. Ορισμένα κράτη μέλη πρότειναν να αντιμετωπισθεί η συμφόρηση με αύξηση του τρέχοντος ποσοστού χρήσης (80% για τα τακτικά δρομολόγια και 70% για τα έκτακτα) για τη διεκδίκηση ιστορικών δικαιωμάτων (Γαλλία), για να δοθεί προτεραιότητα σε αερομεταφορείς που επιθυμούν να εκτελούν δρομολόγια εκεί όπου υπάρχει μόνον ένας εγκατεστημένος αερομεταφορέας (Σουηδία), να εισαχθούν ποσοστώσεις όσον αφορά το θόρυβο ως κριτήριο κατανομής των slots (Κάτω Χώρες).

7. Στο πρόγραμμα εργασίας της Επιτροπής για το 2001 έχει τεθεί ως στόχος να υποβληθεί πρόταση αναθεώρησης του ισχύοντος κανονισμού έως τον Ιούνιο του 2001. Tο χρονοδιάγραμμα αυτό έγινε δεκτό από το Ευρωπαϊκό Συμβούλιο της Στοκχόλμης που πραγματοποιήθηκε στις 23 και 24 Mαρτίου. Η Επιτροπή αποφάσισε λοιπόν να προωθήσει χωρίς άλλη καθυστέρηση περιορισμένη αναθεώρηση του κανονισμού αριθ. 95/93. Με βάση τις θέσεις του κλάδου και των κρατών μελών, η πρόταση τονίζει την ανάγκη των κρατών μελών να αναλυθεί η κατάσταση όσον αφορά τη χωρητικότητα στα αεροδρόμια με προβλήματα συμφόρησης για τα οποία είναι αρμόδια και να εξετασθούν οι τρόποι και τα μέσα ομαλής επίλυσης των προβλημάτων. Αυτή η αρχική πρόταση δεν καλύπτει πάντως τα μέτρα που αφορούν την πρόσβαση στην αγορά.

8. Παράλληλα με την πρόταση αυτή, η Επιτροπή αποφάσισε να πραγματευθεί πιο ριζοσπαστικά μέτρα για να μειωθεί η συμφόρηση στα αεροδρόμια εισάγοντας μηχανισμούς της αγοράς προκειμένου να επιτευχθεί καλύτερος συνδυασμός προσφοράς και ζήτησης των slots. Για το δεύτερο εξάμηνο του 2001 έχει προγραμματισθεί μια εμπεριστατωμένη μελέτη σχετικά με τις πιθανές προσεγγίσεις κατανομής των slots με άξονα την αγορά και σχετικά με τις πιθανές επιπτώσεις τους στις αεροπορικές εταιρείες και τους καταναλωτές, καθώς και το θέμα να χρησιμοποιηθούν οι περιβαλλοντικές επιδόσεις των αερομεταφορέων ως νέο κριτήριο κατανομής των slots, τα αποτελέσματα της οποία αναμένονται κατά τα μέσα του 2002. Τα σημεία αναφοράς της μελέτης αυτής, τα οποία θα επιτρέψουν στην Επιτροπή να σταθμίσει τις πιθανές επιπτώσεις που θα έχει στον κλάδο και στις διεθνείς αερομεταφορές κάποια συγκεκριμένη προσέγγιση της πρόσβασης στην αγορά, είναι προς το παρόν υπό εκπόνηση. Με βάση τη μελέτη αυτή και μετά από περαιτέρω διαβουλεύσεις με τον κλάδο και τα κράτη μέλη, η Επιτροπή θα εξετάσει πώς θα αναθεωρηθεί περαιτέρω το σύστημα κατανομής των slots έτσι ώστε να αυξηθεί η πρόσβαση στην αγορά, ενώ ταυτόχρονα θα ληφθεί υπόψη η ανάγκη να μειωθούν οι περιβαλλοντικές επιπτώσεις στους κοινοτικούς αερολιμένες. Ενδεχομένως θα προταθεί τότε ανάλογο νομοθέτημα σε εύθετο χρόνο.

Η Επιτροπή πρόκειται να δημοσιεύσει ένα πολιτικό έγγραφο αργότερα εντός του έτους σχετικά με τις ευρύτερες πτυχές της χωρητικότητας των αεροδρομίων, όπως είναι η μεγιστοποίηση και η βελτιστοποίηση των υποδομών που ήδη υπάρχουν και οι δυνατότητες επέκτασης της χωρητικότητας των αεροδρομίων.

Στοιχεία της πρότασης

α) Ο ρόλος του συντονιστή

9. Ο συντονιστής ενός αερολιμένα διαδραματίζει όλο και πιο σημαντικό ρόλο στη συντονιστική διαδικασία και στην ορθή εφαρμογή των κανόνων. Για να ασκεί αποτελεσματικά τα καθήκοντά της μια τέτοια οντότητα, η ουδετερότητα και η ανεξαρτησία της πρέπει να είναι υπεράνω κάθε υποψίας. Για το λόγο αυτό, η Επιτροπή αποφάσισε να προτείνει ο συντονιστής να μπορεί να ασκεί νόμιμα τα καθήκοντά του όχι μόνον με ανεξάρτητο τρόπο, όπως προβλέπεται στον ισχύοντα κανονισμό, αλλά να διασφαλισθεί επίσης ότι η οντότητα αυτή είναι εκ των πραγμάτων ανεξάρτητη. Σε ορισμένους αερολιμένες η εισαγωγή της διάταξης αυτής θα σημάνει εγκατάλειψη της υπάρχουσας πρακτικής σύμφωνα με την οποία ο συντονιστής είναι είτε ο κύριος αερομεταφορέας είτε οι αντίστοιχες αερολιμενικές αρχές.

10. Κατά την εφαρμογή του κανονισμού κατέστη σαφές ότι οι συντονιστές, οι αερολιμένες, η διαχείριση της εναέριας κυκλοφορίας και οι χρήστες των αερολιμένων χρειάζονται να διαθέτουν όσο το δυνατόν περισσότερες πληροφορίες σχετικά με τα δρομολόγια των αερογραμμών. Αυτή η ροή πληροφοριών θα επιτρέψει σε όλα τα ενδιαφερόμενα μέρη να δέχονται και να αξιολογούν ακριβείς πληροφορίες έτσι ώστε να προγραμματίζουν τα αεροπορικά δρομολόγια με απώτερο σκοπό να μεγιστοποιήσουν την απόδοση. Οι ανταλλαγές δεδομένων σχεδίων πτήσης και η διασταύρωση των πληροφοριών στους κοινοτικούς αερολιμένες μεταξύ συντονιστών και διαχειριστών της εναέριας κυκλοφορίας θα ενθαρρύνει την περαιτέρω συνεργασία μεταξύ αερολιμενικών slots και slots ATFM [5]. Εν προκειμένω, στην έκθεση της Ομάδας Υψηλών Αξιωματούχων για τον Ενιαίο Ευρωπαϊκό Ουρανό [6] προτείνεται να βελτιωθεί η διαχείριση της ροής της εναέριας κυκλοφορίας και να εφαρμοσθεί μια νέα δομή του εναερίου χώρου. Συγκεκριμένα, προτείνεται να προωθηθεί η "ολοκλήρωση μεταξύ αερολιμένα, αερογραμμής και προγραμματισμού της διαχείρισης της ροής της εναέριας κυκλοφορίας ... [έτσι ώστε] να επιτραπεί η από κοινού λήψη αποφάσεων με καλύτερη χρήση της ανταλλαγής πληροφοριών σε πραγματικό χρόνο". Για να επιτευχθεί ο στόχος αυτός, το σχέδιο κανονισμού προβλέπει πραγματική συνεργασία μεταξύ όλων των ενδιαφερομένων μερών όταν πρόκειται για τη χωρητικότητα του αεροδρομίου και τον καθορισμό των παραμέτρων συντονισμού για την κατανομή των slots.

[5] Τα slots ATFM (Διαχείριση της Ροής της Εναέριας Κυκλοφορίας) αποτελούν ουσιαστικά ένα τακτικό εργαλείο με το οποίο αποφεύγεται η υπερφόρτωση τμημάτων του ελέγχου της εναέριας κυκλοφορίας καθ'όλο το μήκος της διαδρομής του αεροσκάφους, καθώς και των τμημάτων αναχώρησης και άφιξης των αεροδρομίων. Τα slots αυτά παρέχονται μόνον εφόσον ζητηθούν και μόνον δύο ώρες πριν την απογείωση. Αναλόγως των αλλαγών που έχουν επέλθει στις συνθήκες εναέριας κυκλοφορίας τα slots ATFM μπορούν να αναθεωρούνται κατά περίπτωση.

[6] Έκθεση της 24ης Νοεμβρίου 2000 που υποβλήθηκε στη σύσκεψη του Συμβουλίου Υπουργών Μεταφορών στις 22 Δεκεμβρίου 2000. βλ. ιδίως Κεφάλαιο 3.2 Διαχείριση του Εναερίου Χώρου, σ. 19-20.

Η χωρητικότητα ενός αερολιμένα σε slots διαθέσιμα προς κατανομή καθορίζεται δύο φορές ανά έτος πριν την κατανομή των slots στις σχετικές διασκέψεις προγραμματισμού της IATA. Η χωρητικότητα αυτή δηλώνεται με ένα μηχανισμό λήψης απόφασης από κοινού, μέσω του οποίου συνεργάζονται όλα τα ενδιαφερόμενα μέρη (οι αεροπορικές εταιρείες και οι οργανώσεις εκπροσώπησής τους, ο οργανισμός διαχείρισης του αερολιμένα, ο έλεγχος εναέριας κυκλοφορίας και οι εκπρόσωποι της γενικής αεροπλοΐας) προκειμένου να εξετάσουν όλους τους παράγοντες, τεχνικούς, επιχειρησιακούς και περιβαλλοντικούς, που επηρεάζουν τη γενική απόδοση της υποδομής ενός αεροδρομίου. Σε αυτήν τη διαδικασία οι αποκαλούμενοι "παράμετροι συντονισμού" καθορίζονται μαζί με τα διαθέσιμα προς κατανομή slots για μια συγκεκριμένη περίοδο προγραμματισμού. Όταν ολοκληρωθεί η διαδικασία αυτή, ο συντονιστής είναι ο αρμόδιος να κατανείμει τα slots για τη συγκεκριμένη περίοδο προγραμματισμού.

β) Νομική φύση των slots

11. Οι ισχύοντες κανόνες κατανομής των slots προκάλεσαν συζητήσεις σχετικά με τη νομική φύση των slots, ιδίως στα ευρωπαϊκά αεροδρόμια που παρουσιάζουν σοβαρά προβλήματα συμφόρησης, στα οποία η πρόσβαση στην αγορά αποδείχθηκε εξαιρετικά δύσκολη. Ο ορισμός του "slot" στον ισχύοντα κανονισμό εκφράζεται σε καθαρά πραγματολογικούς όρους. Κατά συνέπεια, ο κανόνας «χρησιμοποίησε το, ειδάλλως θα το χάσεις» (« use - it -or - lose - it ») σε συνδυασμό με την ύπαρξη ιστορικών δικαιωμάτων οδήγησε σε καταστάσεις στις οποίες ορισμένες αεροπορικές εταιρείες, από τη μια, υποστήριξαν ότι τα slots είναι ιδιοκτησιακό τους κεφάλαιο επάνω στο οποίο στηρίζονται τα δίκτυά τους, ενώ από την άλλη οι αερολιμένες προέβαλαν το επιχείρημα ότι τα slots αποτελούν δικά τους ιδιοκτησιακά δικαιώματα καθόσον είναι άρρηκτα συνδεδεμένα με την υποδομή του αεροδρομίου. Συνεπώς, είναι εμφανής η ανάγκη να διαλευκανθεί η νομική ιδιότητα των slots έτσι ώστε να διαμορφωθεί μια στέρεα βάση του συστήματος κατανομής τους, η οποία θα επιτρέπει και στους αερομεταφορείς και στους αερολιμένες να προγραμματίζουν τις δραστηριότητές τους όσο το δυνατόν πιο αποτελεσματικά και να χρησιμοποιείται κατά τον καλύτερο τρόπο η σπανίζουσα χωρητικότητα του αεροδρομίου.

12. Με βάση όσα προαναφέρθηκαν, ο παρών κανονισμός ορίζει ότι τα slots αποτελούν δικαιώματα πρόσβασης στην υποδομή ενός αεροδρομίου σε συγκεκριμένες ώρες της ημέρας μέσα στις περιόδους προγραμματισμού. Έτσι καθίσταται σαφές ότι τα slots δεν αποτελούν ιδιοκτησιακά δικαιώματα αλλά απλώς επιτρέπουν στους αερομεταφορείς να χρησιμοποιούν τις αερολιμενικές εγκαταστάσεις για προσγείωση και απογείωση σε συγκεκριμένες ώρες και ημερομηνίες.

Επομένως, το σύστημα κατανομής των slots πρέπει να θεωρείται ένα σύστημα κατανομής τους ως δημοσίων αγαθών, βάσει ορισμένων κανόνων, στον αερομεταφορέα που το δικαιούται περισσότερο. Σύμφωνα με τη διεθνή πρακτική που έχει θεσπισθεί προ πολλού (Διαδικασίες Προγραμματισμού της IATA), τα slots κατανέμονται ως δικαίωμα πρόσβασης και χρήσης των αερολιμενικών εγκαταστάσεων για προσγείωση και απογείωση σε συγκεκριμένες ώρες και ημερομηνίες κατά τη διάρκεια μιας περιόδου προγραμματισμού (χειμερινής ή θέρινής). Εφόσον οι αερομεταφορείς τηρήσουν ορισμένους κανόνες χρήσης και μπορούν να αποδείξουν στο συντονιστή ότι όντως χρησιμοποίησαν τα slots τους, μπορούν να «ανανεώσουν» τα δικαιώματά τους για τις επόμενες αντίστοιχες περιόδους προγραμματισμού. Η δυνατότητα αυτή ανταποκρίνεται στην υπάρχουσα διεθνή πρακτική των ιστορικών δικαιωμάτων. Εφόσον δεν πληρούνται οι όροι αυτοί, τα δικαιώματα slots επιστρέφονται στο κοινό σύστημα εκμετάλλευσης (στην ουσία αποσύρονται από το συντονιστή και τοποθετούνται ως αχρησιμοποίητα στο κοινό σύστημα εκμετάλλευσης) προς ανακατανομή η κατάσταση αυτή δεν παρέχει στον ενδιαφερόμενο αερομεταφορέα δικαίωμα νόμιμης αξίωσης.

γ) Κριτήρια κατανομής

13. Tα ισχύοντα κριτήρια κατανομής εξασφαλίζουν σταθερότητα δρομολογίων, κράτηση slots για υποχρεώσεις δημόσιας υπηρεσίας και πρακτική ευχέρια εκτέλεσης των δρομολογίων. Με τα τοπικά σχέδια, είναι επίσης δυνατόν να λαμβάνεται υπόψη το μέγεθος του αεροσκάφους, η συχνότητα των δρομολογίων και ειδικά περιβαλλοντικά θέματα.

Ο υπάρχων κανονισμός δεν επιτρέπει την πρακτική του χρονικού επαναπροσδιορισμού των slots (re-timing) που αποτελούν ιστορικά δικαιώματα, η οποία είναι ευρέως αναγνωρισμένη από τον κλάδο ως τμήμα των Κατευθυντήριων Οδηγιών Προγραμματισμού της IATA. Πράγματι, ο κανονισμός (άρθρο 10 παράγραφος 1) απαιτεί το κοινό σύστημα εκμετάλλευσης να "περιλαμβάνει [...] τους διαθέσιμους χρόνους χρήσης που εγκαταλείφθηκαν από έναν αερομεταφορέα κατά τη διάρκεια ή έως τη λήξη της συγκεκριμένης χρονικής περιόδου ή που είναι, κατά οποιοδήποτε άλλο τρόπο, διαθέσιμοι." Ο χρονικός επαναπροσδιορισμός επέτρεψε στους αερομεταφορείς να "εγκαταλείπουν" slots με την ιδιότητα των ιστορικών δικαιωμάτων και να λαμβάνουν από το συντονιστή άλλα slots τα οποία αποκτούν αμέσως την ιδιότητα των ιστορικών δικαιωμάτων αν και δεν έχουν χρησιμοποιηθεί ακόμη. Προκειμένου να μην χάσουν αυτήν την ευελιξία οι αερομεταφορείς σε εξαιρετικές και δικαιολογημένες περιπτώσεις, ο παρών κανονισμός προβλέπει ρητά τη δυνατότητα του χρονικού επαναπροσδιορισμού των slots που αποτελούν ιστορικά δικαιώματα. Η αιτιολόγηση του συγκεκριμένου μέτρου είναι η θετική πείρα από την πρακτική αυτή σε διεθνές επίπεδο (IATA), καθόσον ο χρονικός επαναπροσδιορισμός επιτρέπει στους αερομεταφορείς να βελτιώνουν τις χρονικές επιδόσεις τους και ταυτόχρονα να μη συσσωρεύουν slots που δεν προτίθενται να χρησιμοποιήσουν.

Επίσης, για να εκφρασθεί με περισσότερο ισόρροπο τρόπο ότι είναι αναγκαίο να εξασφαλισθεί η χρήση της αερολιμενικής υποδομής με τον πιο αποτελεσματικό τρόπο, προτείνεται να δοθεί στα κράτη μέλη η δυνατότητα να απαιτούν ότι τα slots θα χρησιμοποιούνται με ένα ελάχιστο μέγεθος αεροσκάφους. Ωστόσο, εάν προστεθούν και άλλα κριτήρια, όπως η ισορροπία μεταξύ της αγοράς πτήσεων μικρών αποστάσεων και της αγοράς πτήσεων μεγάλων αποστάσεων ή ο χρόνος διαμετακόμισης για τις πτήσεις ανταπόκρισης, θα συνυπήρχαν πάρα πολλά αλληλοσυγκρουόμενα κριτήρια. Υπό αυτές τις συνθήκες, είναι αδύνατον στο συντονιστή να εξασφαλίσει ότι οι αποφάσεις κατανομής των slots πληρούν όλα τα κριτήρια σε συνδυασμό με ισόρροπο τρόπο.

Περιβαλλοντική διάσταση

14. Ενόψει της αυξανόμενης περιβαλλοντικής πίεσης που δέχονται ορισμένα από τα μεγάλα αεροδρόμια της Κοινότητας, η πρόταση προβλέπει ρητά τους περιβαλλοντικούς περιορισμούς που πρέπει να λαμβάνονται υπόψη για τον καθορισμό της χωρητικότητας ενός αερολιμένα. Η πείρα δείχνει ότι η ανάπτυξη της χωρητικότητας σε ορισμένα αεροδρόμια είναι στενά συνδεδεμένη με τη βελτίωση των περιβαλλοντικών επιδόσεων. Tο κείμενο που προτείνεται θα επιτρέψει λοιπόν την καθιέρωση κανόνων τοπικής περιβαλλοντικής προτεραιότητας που θα είναι σύμφωνοι προς το κοινοτικό δίκαιο. Αυτό συμβαδίζει πλήρως με τη θέση της Επιτροπής [7] ότι "ο επιδιωκόμενος μακροπρόθεσμος στόχος πολιτικής πρέπει να είναι να υπάρξει βελτίωση στις περιβαλλοντικές επιδόσεις του μεταφορικού έργου των αεροπορικών μεταφορών, που θα αντισταθμίσουν τις περιβαλλοντικές επιπτώσεις της οικονομικής ανάπτυξης". Επιπλέον, η Επιτροπή εξέτασε το ενδεχόμενο να προστεθούν και περιβαλλοντικά κριτήρια, όπως οι ηχητικές επιδόσεις των αεροσκαφών, για την κατανομή των slots. Αναγνώρισε [8] ότι "ορισμένες από τις επιπτώσεις που θα έχει η μεταβολή των υπαρχόντων ρυθμιστικών συστημάτων απαιτούν να αναλυτικότερη εξέταση έτσι ώστε να μη διαταραχθεί η ισορροπία συμφερόντων μεταξύ εγκατεστημένων αερομεταφορέων και νεοεισερχόμενων." Έτσι, κατέληξε σε ένα πρώτο συμπέρασμα ότι "ένα τέτοιο βήμα χρειάζεται καθορισμό των κοινών κριτηρίων αναφοράς (ένα κοινό σχέδιο ταξινόμησης ως προς το θόρυβο) συμβατό με τις βασικές απαιτήσεις της εσωτερικής αγοράς". Στο πλαίσιο αυτό, η Επιτροπή πρόκειται να προτείνει μέσα στο 2001 νομοθέτημα σχετικά με τη θέσπιση κοινοτικού πλαισίου για την ταξινόμηση των υποηχητικών αεροσκαφών της πολιτικής αεροπορίας ως προς το θόρυβο με σκοπό τον υπολογισμό των τελών θορύβου. Με βάση όσα προαναφέρθηκαν, η Επιτροπή αποφάσισε ότι προτάσεις κατανομής των slots με βάση τις περιβαλλοντικές επιδόσεις των αερομεταφορέων θα υποβληθούν μόνον εφόσον ολοκληρωθεί η μελέτη που αναφέρεται στο σημείο 8 προηγουμένως και αξιολογηθούν οι πολιτικές επιλογές.

[7] Ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών "Aερομεταφορές και περιβάλλον", COM(1999) 640 τελικό της 1.12.99, σημείο 5, σ. 6.

[8] ό.π. σημείο 62 γ, σ. 23.

Σύμφωνα πάντως με την ανακοίνωση της Επιτροπής για τις αερομεταφορές και το περιβάλλον της 1.12.1999 [9], η Επιτροπή έχει δηλώσει ότι θα εξετάσει τη σκοπιμότητα και το πιθανό πεδίο εφαρμογής ενός κοινοτικού συστήματος με το οποίο θα προσδιορίζονται τα ιδιαιτέρως ευαίσθητα από άποψη θορύβου αεροδρόμια, προκειμένου να διαπιστωθεί εάν είναι αναγκαίο να επιβληθούν αυστηρότεροι κανόνες σε αυτά τα αεροδρόμια. Αργότερα εντός του έτους η Επιτροπή πρόκειται να υποβάλει νομοθετική πρόταση. Είναι σαφές ότι τα περιβαλλοντικά μέτρα που θα εισαχθούν από τα κράτη μέλη με βάση τις μελλοντικές προτάσεις θα επηρεάσουν ίσως την κατανομή των slots. Έτσι, ο παρών κανονισμός προβλέπει ότι πρέπει να λαμβάνονται υπόψη τα μέτρα αυτά: α) στην ανάλυση της χωρητικότητας ενός αερολιμένα προκειμένου να χαρακτηρισθεί ως αερολιμένας με ευκολίες προγραμματισμού ή συντονισμένος (άρθρο 3), β) στον καθορισμό των παραμέτρων συντονισμού για την κατανομή των slots στον οποίο που πραγματοποιεί δύο φορές ανά έτος το κράτος μέλος (άρθρο 6), γ) όταν ο συντονιστής εξετάζει τη σκοπιμότητα των μεταβιβάσεων ή/και ανταλλαγών των slots πριν αυτές τεθούν σε εφαρμογή (άρθρο 8α παράγραφος 3).

[9] ό.π. σ. 23 και 29.

15. Υπενθυμίζεται επίσης ότι τα εθνικά, περιφερειακά ή τοπικά επιχειρησιακά μέτρα, τα οποία αποτελούν περιορισμό της πρόσβασης στην αγορά για περιβαλλοντικούς λόγους, προβλέπονται βάσει των άρθρων 8 και 9 του κανονισμού (EΟΚ) αριθ. 2408/92 του Συμβουλίου για την πρόσβαση των κοινοτικών αερομεταφορέων στα ενδοκοινοτικά αεροπορικά δρομολόγια. Στην πράξη, αυτό θα σήμαινε ότι οι συντονιστές των slots θα οφείλουν να ελέγχουν ως μέρος των καθηκόντων τους εάν τα δρομολόγια των αερομεταφορέων είναι σύμφωνα με τα περιβαλλοντικά μέτρα που ισχύουν για τα αεροδρόμια.

Εναλλακτικοί τρόποι μεταφοράς

16. Για να εξασφαλισθεί επίσης η αποτελεσματική χρήση της χωρητικότητας στα αεροδρόμια που παρουσιάζουν συμφόρηση, στο σχέδιο κανονισμού προτείνεται ένα πρόσθετο κριτήριο για την κατανομή των slots το οποίο είναι η ικανοποιητική εξυπηρέτηση με άλλους τρόπους μεταφοράς. Η προσέγγιση αυτή παρουσιάζεται στο παρόν στάδιο εξαιτίας της θετικής επίδρασής της στη διάθεση των slots και επειδή συμβαδίζει με τα συμπεράσματα του Συμβουλίου της 6ης Oκτωβρίου 1999 για την ανασυγκρότηση των ευρωπαϊκών σιδηροδρόμων, καθώς και με το ψήφισμα του Συμβουλίου της 10ης Δεκεμβρίου 1999 για την προώθηση της διατροπικότητας. Οι αιτήσεις για slots για ενδοκοινοτικά αεροπορικά δρομολόγια θα έχουν μικρή προτεραιότητα εφόσον υπάρχουν άλλοι τρόποι μεταφοράς ικανοποιητικής ποιότητας. Τέτοιες περιπτώσεις υπάρχουν ιδίως στο πλαίσιο εφαρμογής του άρθρου 9 του κανονισμού (EΟΚ) αριθ. 2408/92 του Συμβουλίου για την πρόσβαση των κοινοτικών μεταφορέων στα ενδοκοινοτικά αεροπορικά δρομολόγια, σύμφωνα με το οποίο τα κράτη μέλη προσδιορίζουν τα αεροπορικά δρομολόγια που θεωρούν ότι μπορούν να αντικατασταθούν από άλλα μέσα μεταφοράς με ικανοποιητική εξυπηρέτηση. Έτσι, εξασφαλίζεται ότι οι συντονιστές εφαρμόζουν αυτό το κριτήριο κατανομής των slots με διαφανή και ουδέτερο τρόπο χωρίς να εισάγουν διακρίσεις.

Η αρχή «χρησιμοποίησε το, ειδάλλως το χάνεις»

17. Tο γενικό πλαίσιο για την αρχική κατανομή των slots στο σχέδιο κανονισμού (άρθρο 8 παράγραφος 1) επιβεβαιώνει την αρχή «χρησιμοποίησε το, ειδάλλως το χάνεις». Η αρχή αυτή επιβάλλει στους αερομεταφορείς αυστηρούς κανόνες χρήσης - μόνον εφόσον αποδείξουν στο συντονιστή ότι έχουν χρησιμοποιήσει τα slots τους, όπως αυτός τα διέθεσε για τουλάχιστον το 80 % του χρόνου μέσα στην περίοδο για την οποία κατανεμήθηκαν τα slots, θα δικαιούνται την ίδια σειρά slots για την επόμενη αντίστοιχη περίοδο. τα δικαιώματα αυτά είναι επίσης γνωστά και ως «ιστορικά δικαιώματα». Η συνέχιση κατανομής των slots με βάση ορισμένα ιστορικά προηγούμενα χρήσης δικαιολογείται τόσο για τους επιβάτες όσο και για τους αερομεταφορείς. Για τους επιβάτες, διότι θα ωφεληθούν από κάποια σταθερότητα, συνέχεια και αυξανόμενη ποιότητα των δρομολογίων που θα προκύψει από τις επιχειρηματικές επενδύσεις των αερομεταφορέων. Για τους αερομεταφορείς, διότι θα έχουν κίνητρο να χρησιμοποιούν τα slots τους σύμφωνα με τους κανόνες κατανομής ως ο τρόπος που εγγυάται ότι τα δίκτυα που αναπτύσσουν οι αερομεταφορείς δεν θα θιγούν ανάρμοστα από αναγκαστικές και απρόβλεπτες ανακατανομές των slots.

18. Για να μπορούν οι αερομεταφορείς να τηρούν όσο το δυνατόν τους απαιτούμενους χρόνους, εξακολουθούν να έχουν τη δυνατότητα μετά την αρχική κατανομή να ανταλλάσσουν τα slots που διαθέτουν ένα προς ένα έτσι ώστε να πλησιάζουν περισσότερο τους αρχικά απαιτούμενους χρόνους. Η διαδικασία αυτή είναι τελείως διαφανής και οι ανταλλαγές μπορούν να πραγματοποιηθούν μόνον εφόσον κοινοποιηθούν στο συντονιστή και επικυρωθούν ρητά από αυτόν.

δ) Μεταβιβάσεις και ανταλλαγές

19. Η πρόταση αποσαφηνίζει την κατάσταση όσον αφορά τις μονόπλευρες μεταβιβάσεις slots σε άλλους αερομεταφορείς, καθόσον οι διατάξεις σχετικά με τις μεταβιβάσεις slot δεν είναι απόλυτα σαφείς. Έτσι, ενώ ο κανονισμός αποδέχεται για λόγους διατήρησης της αναγκαίας ευελιξίας μέσα σε μια ομάδα αερομεταφορέων με εταιρικούς δεσμούς να μπορούν να μεταβιβάζονται slots από τη μητρική εταιρεία στη θυγατρικής της ή/και ως μέρος της απόκτησης επιχείρησης ή της επιχειρηματικής δραστηριότητας, απαγορεύει ρητά, όπως συμβαίνει σήμερα, κάθε άλλη μορφή μεταβίβασης slots, ακόμη και τη μίσθωση slots μεταξύ αερομεταφορέων με ή χωρίς χρηματική αντιπαροχή. Εν προκειμένω, ο κανονισμός προβλέπει επίσης αυστηρότερη παρακολούθηση της χρήσης των slots με ετήσιες εκθέσεις των συντονιστών των αερολιμένων προς την Επιτροπή. Tο μέτρο αυτό θα επιτρέψει επίσης στην Επιτροπή να διασφαλίσει την ορθή εφαρμογή του κανονισμού.

Επίσης, η πείρα έχει δείξει [10] ότι, όταν λαμβάνονται αποφάσεις στο πεδίο της πολιτικής ανταγωνισμού κατ'εφαρμογήν των κανόνων της Συνθήκης ή του κανονισμού περί ελέγχου των συγχωνεύσεων, είναι ίσως αναγκαίο να αντιμετωπίζονται τα θέματα που αφορούν τη συμβατότητα των κοινοποιούμενων συναλλαγών, με δεσμεύσεις οι οποίες θίγουν τα slots των ενδιαφερόμενων αερομεταφορέων. Για να εφαρμόζονται αυτές οι δεσμεύσεις κατά τον πλέον αποτελεσματικό τρόπο, προτείνεται να επιτραπεί η απευθείας μεταβίβαση slots μεταξύ αερομεταφορέων κατ'εκτέλεσιν των αποφάσεων πολιτικής ανταγωνισμού.

[10] Βλ. π.χ. M. 616 Swissair/Sabena της 20.7.1995, 96/180 Lufthansa/SAS της 16.01.1996, JV.19 KLM/ALITALIA της 11.8.1999, M.2041 - UNITED AIRLINES / US AIRWAYS απόφαση της 12.01.2001.

ε) Ορισμός του νεοεισερχόμενου

20. Για να αποκατασταθεί ισορροπία στην προτεραιότητα των ιστορικών δικαιωμάτων, ο ορισμός του "νεοεισερχόμενου" ενισχύθηκε έτσι ώστε να εξασφαλισθεί ότι μόνον οι πραγματικά νεοεισερχόμενοι μπορούν να επωφελούνται του κανονισμού (άρθρο 2 περίπτωση (β)). Επίσης, από τότε που τέθηκε σε ισχύ ο υπάρχων κανονισμός, μια από τις κύριες εξελίξεις στον κλάδο των αερομεταφορών είναι ότι πολλαπλασιάσθηκαν τα σχέδια συνεργασίας μεταξύ αεροπορικών εταιρειών και πλήθυναν οι πτήσεις με κοινό κωδικό, οι κοινές πτήσεις και οι ενοποιημένες παρουσίες. Επομένως, το όριο για έναν αερομεταφορέα να διαθέτει 3%του συνολικού αριθμού slots μια συγκεκριμένη ημέρα και το όριο του 2% για ένα σύστημα αερολιμένων υπό τους ιδίους όρους δεν ανταποκρίνεται πλέον στην πραγματικότητα. Το ποσοστό αυτό αυξήθηκε λοιπόν σε 7%, διότι αντανακλά περισσότερο το μέσο μέγεθος χαρτοφυλακίου slot σε όλον τον κλάδο.

Τα αεροδρόμια που παρουσιάζουν συμφόρηση συχνά βρίσκονται στα μεγάλα οικονομικά κέντρα της Κοινότητας και αποτελούν τις κύριες πύλες σύνδεσης με τρίτες χώρες. Για να διευκολυνθεί η διατήρηση κατάλληλων αεροπορικών δρομολογίων μεταξύ των περιφερειακών και αυτών των αεροδρομίων, πρέπει να διευρυνθεί ο ορισμός του νεοεισερχόμενου έτσι ώστε να εκτελούν περιφερειακά δρομολόγια περισσότεροι αερομεταφορείς προκειμένου να τύχουν του καθεστώτος του νεοεισερχόμενου. Επίσης, σε μια προσπάθεια να δοθεί η ευκαιρία στους αερομεταφορείς που απολαμβάνουν του καθεστώτος του νεοεισερχόμενου να προσφέρουν πιο ανταγωνιστικά δρομολόγια, προτείνεται να επιτραπεί στους νεοεισερχόμενους να ανταλλάσσουν τα slots τους με την προϋπόθεση ότι θα βελτιώσουν τα χρονοδιαγράμματά τους λαμβάνοντας υπόψη τις αρχικές αιτήσεις τους. Ειδάλλως, οι νεοεισερχόμενοι δεν θα μπορούν να ανταλλάξουν τα slots τους επί χρονικό διάστημα αντίστοιχο προς τρεις ισοδύναμες περιόδους προγραμματισμού. Οι τροποποιήσεις αυτές θα συμβάλουν επομένως στην αποκατάσταση καλύτερης ισορροπίας μεταξύ των διαφόρων κατηγοριών αερομεταφορέων.

στ) Eπιβολή του κανονισμού και κυρώσεις

21. Η πρόταση προβλέπει αυξημένες ευθύνες για τους συντονιστές. Συγκεκριμένα, οι υποχρεώσεις των συντονιστών όσον αφορά την παρακολούθηση θα ήταν αναποτελεσματικές εάν δεν υπήρχε κανένας μηχανισμός επιβολής των κανόνων κατανομής των slots. Προτείνεται λοιπόν, όταν ένας αερομεταφορέας χρησιμοποιεί συστηματικά και εσκεμμένα τα slots σε χρόνους άλλους από εκείνους που του έχει χορηγήσει ο συντονιστής, ο συντονιστής να έχει το δικαίωμα να αποφασίζει, για το υπόλοιπο της περιόδου προγραμματισμού, την άμεση απόσυρση της σειράς slots που εθίγη από την καταχρηστική συμπεριφορά και όχι μόνον το μεμονωμένο slot που αποτέλεσε το αντικείμενο της κατάχρησης. Επίσης, για να αποφευχθεί το ενδεχόμενο να γίνονται μεταβιβάσεις slots συγκαλυμμένες ως ανταλλαγές (περίπτωση "ψευδούς" ανταλλαγής, κατά την οποία στην πράξη τα αχρησιμοποίητα slots ανταλλάσσονται με slots των ωρών αιχμής μαζί με χρηματική αντιπαροχή και κατόπιν επιστρέφονται στο κοινό σύστημα εκμετάλλευσης), προτείνεται οι συντονιστές να αποσύρουν τα slots που έχουν «ανταλλαγεί» εφόσον δεν τα χρησιμοποιούν οι αερομεταφορείς όπως επρόκειτο. Ακόμη, για να ελέγχεται καλύτερα ο βαθμός συμφόρησης και οι καθυστερήσεις, προτείνεται οι αρχές διαχείρισης της εναέριας κυκλοφορίας να απορρίπτουν τα σχέδια πτήσεων των αεροπορικών εταιρειών που πρόκειται να προβούν σε προσγείωση ή απογείωση χωρίς να έχουν εξασφαλίσει τα αναγκαία slots. Φυσικά, όταν οι αερομεταφορείς διαθέτουν slots αλλά δεν μπορούν να τα χρησιμοποιήσουν για λόγους που δεν είναι υπό τον έλεγχό τους, π.χ. κράτηση του αεροσκάφους στο έδαφος ή κλείσιμο του αερολιμένα ή του εναερίου χώρου, διατηρούν τα δικαιώματά τους, κατάσταση που ισχύει και σήμερα. Επίσης, τα προτεινόμενα μέτρα θα συμβάλουν και στη δημιουργία κάποιας κίνησης (αχρησιμοποίητων) slots, τα οποία θα αναπληρώνουν το κοινό σύστημα εκμετάλλευσης.

Σύμφωνα με την ήδη εφαρμοζόμενη πρακτική σε διάφορα κράτη μέλη, προτείνεται να καταστούν υποχρεωτικά τα εθνικά μέτρα επιβολής προστίμων ή/και περιοδικών χρηματικών κυρώσεων στους αερομεταφορείς που καταχρώνται των slots τους. Τέλος, όταν οι αερομεταφορείς δεν μπορούν να αποδείξουν για ποιο λόγο δεν χρησιμοποίησαν τα slots τους τουλάχιστον κατά το 80% σύμφωνα με τον υπολογισμό χρήσης, προτείνεται να δίδεται στους συντονιστές το δικαίωμα να αποσύρουν την αντίστοιχη σειρά slots για το υπόλοιπο της περιόδου προγραμματισμού. Για να αποκατασταθεί η ισορροπία, είναι αναγκαίο να εξασφαλισθεί ότι οι αποφάσεις των συντονιστών θα μπορούν να κρίνονται από τα εθνικά δικαστήρια. Ακόμη, προτείνεται να απαιτείται από τους συντονιστές να εκπονούν κάθε χρόνο έκθεση παρακολούθησης προς την Επιτροπή όπου θα αναλύουν τις δραστηριότητές τους και θα αναφέρονται συγκεκριμένα στην επιβολή κυρώσεων. Οι εκθέσεις αυτές όχι μόνο θα ενισχύσουν τη θέση τους, αλλά θα επιτρέψουν και στην Επιτροπή να παρακολουθεί στενά την εφαρμογή του κανονισμού στα κράτη μέλη.

Σχόλια επί των άρθρων

Στη συνέχεια εξηγούνται οι κύριες τροποποιήσεις του κανονισμού 95/93:

Άρθρο 1 1 Διευκρινίζεται το πεδίο εφαρμογής του κανονισμού.

Άρθρο 2 (α) Διευκρινίζεται η νομική φύση των slots. Ο κανονισμός ορίζει τα slots ως «δικαιώματα αναχώρησης από ένα αεροδρόμιο ή άφιξης σε αυτό μια συγκεκριμένη ημερομηνία και ώρα».

Άρθρο 2 (β) Τροποποιείται ο ορισμός του «νεοεισερχομένου». Αφενός περιλαμβάνει πλέον τους αερομεταφορείς με πιο ουσιαστική παρουσία στο δεδομένο αερολιμένα, αφετέρου αποκλείει ρητά από τους εγκατεστημένους αερομεταφορείς τη δυνατότητα να επωφελούνται του καθεστώτος του νεοεισερχομένου μέσω κοινών δρομολογίων με αυτούς ή άλλων ρυθμίσεων. Ο ορισμός του νεοεισερχομένου διευρύνθηκε, έτσι ώστε να επιτρέπεται σε κάθε αερομεταφορέα, ανεξάρτητα από την παρουσία του στον αερολιμένα, να θεωρείται νεοεισερχόμενος και να λαμβάνει έτσι μέχρι τέσσερα slots για μια ημέρα εφόσον προτίθεται να εκτελεί απευθείας τακτικά δρομολόγια προς περιφερειακό αερολιμένα, προς τον οποίο κανείς άλλος αερομεταφορέας δεν εκτελεί δρομολόγια την ημέρα αυτή.

Άρθρο 2 (στ) Ο ορισμός του «αερομεταφορέα» εξασφαλίζει ότι ένας νεοεμφανιζόμενος αερομεταφορέας μπορεί να ζητήσει slots στη Διάσκεψη Προγραμματισμού της IATA πριν αποκτήσει άδεια εκμετάλλευσης. Επίσης, ο ορισμός περιλαμβάνει την ιδιωτική αεροπλοΐα ως μέρος της γενικής αεροπλοΐας, η οποία εκτελεί και αυτή τακτικά δρομολόγια για λογαριασμό ιδιωτικών επιχειρήσεων. Ωστόσο, για να μην κρατούν slots «εταιρείες που υπάρχουν μόνον στα χαρτιά» χωρίς να μπορούν να τα χρησιμοποιήσουν, τα κατανεμημένα slots θα επιστρέφονται στον συντονιστή σε μια καταληκτική ημερομηνία, εφόσον ο αερομεταφορέας δεν μπόρεσε να αποκτήσει εντωμεταξύ άδεια εκμετάλλευσης (άρθρο 14 παράγραφος 2).

Άρθρο 2 (ζ,θ) Οι όροι «συντονισμένος» και «πλήρως συντονισμένος» αερολιμένας δημιούργησαν κάποια σύγχυση. Αντικαταστάθηκαν λοιπόν ανάλογα με τις εξελίξεις που έχουν επέλθει στη διεθνή πρακτική. Ο όρος «συντονισμένος» αντικαταστάθηκε από τον όρο «με ευκολίες προγραμματισμού» και ο «πλήρως συντονισμένος» από τον όρο «συντονισμένος». Επίσης, η εισαγωγή των όρων «αερολιμένας με ευκολίες προγραμματισμού» και «υπέυθυνος προγραμματισμού των πτήσεων» καθιστά σαφές ότι σκοπός είναι μόνον να διευκολυνθεί η προσαρμογή των προγραμματισμένων πτήσεων των αεροπορικών εταιρειών σε εθελούσια βάση έτσι ώστε να αποφεύγεται η συμφόρηση. Στην πραγματικότητα σε έναν αερολιμένα με ευκολίες προγραμματισμού δεν κατανέμονται slots, διότι τα slots κατανέμονται μόνον στους συντονισμένους αερολιμένες από τους συντονιστές τους.

Άρθρο 2 (ι) Εισάγεται ο ορισμός του «οργανισμού διαχείρισης» του αερολιμένα.

Άρθρο 2(ια) Ο όρος «σειρά slots» προκάλεσε διάφορες ερμηνείες στο παρελθόν και γι'αυτό εισάγεται ορισμός. Συγκεκριμένα, τα slots που συνθέτουν μια σειρά μπορούν να παρουσιάζουν ελαφρές χρονικές αποκλίσεις μεταξύ τους, καθόσον σε κάθε αερολιμένα η ημέρα προγραμματισμού διαιρείται σε ίσες χρονικές περιόδους συντονισμού μέγιστης διάρκειας μιας ώρας η κάθε μια. Οι διαφορές αυτές μπορούν να προκύψουν σε σειρές slots που δεν αντιστοιχούν ακριβώς στην ίδια ώρα κάθε ημέρα της εβδομάδας καθ'όλη την περίοδο προγραμματισμού.

Άρθρο 2(ιβ) Σύμφωνα με την απόφαση αριθ. 1692/96/EΚ του Ευρωπαϊκού Κοινοβουλίου και του Συμβουλίου της 23ης Ιουλίου 1996 σχετικά με τις κοινοτικές κατευθύνσεις για την ανάπτυξη των διευρωπαϊκών δικτύων μεταφορών, όταν ο παρών κανονισμός αναφέρεται στα «περιφερειακά αεροδρόμια» ακολουθεί τον ορισμό που δίδεται στην εν λόγω απόφαση.

Άρθρο 2(ιγ) Ο όρος «ιδιωτική αεροπλοΐα» αποσαφηνίζεται έτσι ώστε και αυτά τα δρομολόγια να ενταχθούν στη διαδικασία κατανομής των slots.

Άρθρο 2(ιδ) Ο όρος «παράμετροι συντονισμού» αποσαφηνίζεται έτσι ώστε να καταστεί σαφής η διαδικασία καθορισμού των διαθέσιμων προς κατανομή slots στους συντονισμένους αερολιμένες.

Άρθρο 3 3 Η διάταξη σχετικά με την υποχρέωση ανάλυσης της χωρητικότητας ενισχύεται αισθητά. Tο ενδιαφερόμενο κράτος μέλος διασφαλίζει ότι την ανάλυση χωρητικότητας εκπονεί ο οργανισμός διαχείρισης του αερολιμένα, ο οποίος είναι και ο πλέον κατάλληλος για να εκτιμήσει την κατάσταση του αερολιμένα. Η διάταξη καθιστά επίσης σαφές ότι στην ανάλυση χωρητικότητας πρέπει να λαμβάνονται υπόψη οι περιβαλλοντικοί περιορισμοί. Έχει διαπιστωθεί ότι η ανάλυση χωρητικότητας δεν εκπονήθηκε σε όλες τις περιπτώσεις που αυτό ήταν αναγκαίο. Η Επιτροπή θα έπρεπε συνεπώς να έχει το δικαίωμα να απαιτεί ανάλυση χωρητικότητας. Ακόμη, η πρόταση διατηρεί τη διάταξη που ορίζει ότι η ανάλυση χωρητικότητας πρέπει να βασίζεται σε κοινώς αναγνωρισμένες μεθόδους. Οι μέθοδοι αυτές αντιστοιχούν π.χ. στα πρότυπα των ICAO, IATA και ACI (Airports Council International-Διεθνές Συμβούλιο Αερολιμένων), τα οποία χρησιμοποιούνται ήδη ευρέως στους κοινοτικούς αερολιμένες.

Άρθρο 3 4 Εισάγεται διάταξη η οποία επιτρέπει στη γενική αεροπλοΐα να συμμετέχει στις διαβουλεύσεις για την ανάλυση χωρητικότητας.

Άρθρο 4 2 Ο υπεύθυνος προγραμματισμού φέρει σε πέρας τα καθήκοντά του με ανεξάρτητο τρόπο. Ωστόσο, ο εν λόγω υπεύθυνος δεν χρειάζεται να είναι θεσμικά ανεξάρτητος από τα τυχόν ενδιαφερόμενα μέρη, εάν ληφθεί υπόψη ότι το καθήκον του περιορίζεται στη διατύπωση σύστασης εναλλακτικής ώρας άφιξης ή/ αναχώρησης προκειμένου να διευκολύνει τα δρομολόγια στον συγκεκριμένο αερολιμένα. Αντίθετα, η ανεξαρτησία του συντονιστή, ο οποίος για την κατανομή των slots αποφασίζει σχετικά με τις δυνατότητες πρόσβασης στον αερολιμένα, πρέπει να είναι υπεράνω κάθε υποψίας. Τα κράτη μέλη έχουν επίσης την υποχρέωση να εξασφαλίζουν ότι η χρηματοδότηση του συντονισμού του αερολιμένα δεν θίγει την ανεξαρτησία του συντονιστή.

Άρθρο 4 7 Για να παρακολουθείται και να προγραμματίζεται σωστά η χρήση των slots σε έναν αερολιμένα, πρέπει οι πληροφορίες που παρέχονται στους τρεις κύριους φορείς του συγκεκριμένου αερολιμένα - στο συντονιστή, στον οργανισμό διαχείρισης και στις αρχές ελέγχου της εναέριας κυκλοφορίας - να συνδυάζονται, έτσι ώστε να σχηματίζεται πλήρης εικόνα για τις δραστηριότητες των αερομεταφορέων.

Προκειμένου να ενισχυθεί και να καταστεί αποτελεσματικότερη η υποχρέωση παρακολούθησης που επιβάλλεται στους συντονιστές, απαιτείται από αυτούς να υποβάλλουν κάθε χρόνο έκθεση δραστηριότητας στην Επιτροπή επικεντρωμένη στην εφαρμογή του άρθρου 8 στοιχείο α) σχετικά με την κινητικότητα των slots και τις ανταλλαγές των slots, καθώς και με τις μεταβιβάσεις μεταξύ αερομεταφορέων με εταιρικούς δεσμούς, τις κυρώσεις (άρθρο 14) και καταγγελίες που αφορούν τη διαδικασία κατανομής των slots (άρθρο 8) καθώς και το σύστημα κοινής εκμετάλλευσης των slots (άρθρο 10).

Άρθρο 4 8 Η διασταύρωση των δεδομένων πτήσης πριν την εκτέλεση των πτήσεων σε όλους τους αερολιμένες, και ιδίως στους αερολιμένες με ευκολίες προγραμματισμού και τους συντονισμένους αερολιμένες, θα επιτρέψει να διαπιστώνονται τυχόν ανακολουθίες στους προγραμματισμούς πτήσεων των αερομεταφορέων σε όλη την ΕΕ. Έτσι, θα αποφεύγεται περισσότερο το ενδεχόμενο να δρουν οι αερομεταφορείς χωρίς να τηρούν εσκεμμένα τα χρονοδιαγράμματα των slots που διαθέτουν και επομένως θα επιτευχθεί μεγαλύτερη χρονική ακρίβεια.

Άρθρο 4 9 Ένας από τους καλύτερους τρόπους για να επιτευχθεί δίκαιη και χωρίς διακρίσεις κατανομή των slots είναι να καταστεί πλήρως διαφανής η διαδικασία κατανομής τους. Οι προτεινόμενες τροποποιήσεις διασφαλίζουν ότι ένα ενδιαφερόμενο μέρος θα μπορεί ανά πάσα στιγμή να έχει ελεύθερα όλα τα σχετικά δεδομένα από το συντονιστή. Εναπόκειται επομένως στο συντονιστή να αποφασίζει με ποιο τύπο/μέγεθος ή με ποια μέσα μπορεί να διαθέτει καλύτερα τα δεδομένα αυτά. Εάν τα ενδιαφερόμενα μέρη ζητήσουν τα δεδομένα με άλλο τύπο, θα χρειασθεί περαιτέρω εργασία από το συντονιστή. Τότε, ο συντονιστής πρέπει να είναι σε θέση να ανακτήσει το κόστος παροχής των πληροφοριών αυτών.

Άρθρο 4 11 Η κατεστημένη διεθνής πρακτική (Εγχειρίδιο Τυποποιημένων Πληροφοριών Προγραμματισμού των Πτήσεων της IATA Standard Schedules Information Manual) για τους αερομεταφορείς είναι να υποβάλλουν τις πληροφορίες σχετικά με τα εκτελούμενα και τα προγραμματιζόμενα δρομολόγιά τους στους συντονιστές σε συγκεκριμένο μέγεθος και με συγκεκριμένα πρότυπα Με βάση τις πληροφορίες αυτές, οι συντονιστές έχουν εκπονήσει ένα λογισμικό το οποίο τους επιτρέπει να παρακολουθούν τα εκτελούμενα δρομολόγια των αερομεταφορέων και να διασταυρώνουν τις πληροφορίες αυτές σε όλους τους ευρωπαϊκούς αερολιμένες. Εκείνο που επιθυμείται είναι να προωθηθεί η πρακτική αυτή με την προϋπόθεση ότι οι μορφές υποβολής των πληροφοριών θα είναι σύμφωνες προς το κοινοτικό δίκαιο και πιο συγκεκριμένα με τους κανόνες ανταγωνισμού και τις αρχές της διαφάνειας, της ουδετερότητας και της μη διακριτικής μεταχείρισης.

Άρθρο 5 Οι τροποποιήσεις του άρθρου αποσκοπούν στην περαιτέρω αποσαφήνιση του ρόλου και των καθηκόντων των επιτροπών συντονισμού. Καθόσον οι επιτροπές αυτές παρέχουν συμβουλές, κατ'αρχήν προς τον συντονιστή αλλά και προς τις αρχές των κρατών μελών, ούτε ο συντονιστής ούτε κάποιος αντιπρόσωπος των κρατών μελών δεν πρέπει να προεδρεύει στις συνεδριάσεις της επιτροπής ή να έχει δεσπόζοντα ρόλο στη διαμόρφωση των απόψεών της. Προτείνεται [11] ακόμη να δοθεί στην επιτροπή συντονισμού ο ρόλος του διαμεσολαβητή, ιδίως για την παρακολούθηση της χρήσης των slots όπως ήδη υπάρχει ως πρακτική σε διάφορους αερολιμένες με τις επιτροπές απόδοσης και παρακολούθησης των slots. Επίσης, η πείρα έχει δείξει ότι ορισμένα κράτη μέλη ερμήνευσαν στενά το άρθρο 5 του κανονισμού και έτσι δεν επέτρεψαν σε κάποιους αερομεταφορείς να γίνουν μέλη των επιτροπών συντονισμού. Προτείνεται λοιπόν να αποτελεί δικαίωμα των αερομεταφορέων και των οργανώσεών τους να γίνονται μέλη των επιτροπών αυτών.

[11] Για τα μέτρα αυτά βλ. σελίδες 33-41 και 51-53 της έκθεσης των PriceWaterhouseCoopers του Mαΐου 2000 σχετικά με την αξιολόγηση εφαρμογής ορισμένων άρθρων του κανονισμού στα κράτη μέλη.

Άρθρο 6 Ο προσδιορισμός των παραμέτρων συντονισμού είναι πολύ σημαντικό βήμα στη διαδικασία κατανομής. Η Επιτροπή κρίνει ότι οι περιβαλλοντικοί περιορισμοί, όπου υπάρχουν, πρέπει να λαμβάνονται υπόψη για τον προσδιορισμό των παραμέτρων στη διαδικασία κατανομής των slots. Η επιτροπή συντονισμού πρέπει να μετέχει στη διαδικασία προσδιορισμού των παραμέτρων.

Άρθρο 7 Η πείρα έχει δείξει ότι οι αερομεταφορείς σε ορισμένες περιπτώσεις παρέχουν στο συντονιστή ατελείς ή ανακριβείς πληροφορίες για την πραγματική τους κατάσταση και τα σχέδιά τους. Οι αερομεταφορείς αυτοί υπονομεύουν το σύστημα συντονισμού και δημιουργούν σοβαρά προβλήματα σε άλλους. Στις περιπτώσεις αυτές ο συντονιστής δεν πρέπει να εξετάζει τις αιτήσεις τους για slots. Υπάρχουν όμως ενδεχομένως λόγοι που δεν επιτρέπουν σε έναν αερομεταφορέα να παρέχει τις ζητούμενες πληροφορίες, τότε ο συντονιστής θα μπορεί να αποφασίσει ότι θα εξετάσει την αίτηση για slots.

Για να διευκολυνθεί ο συντονιστής στο έργο του, θα αποτελεί ευθύνη του συγκεκριμένου αερομεταφορέα να αποδείξει στο συντονιστή κατά πόσον πληρεί τα κριτήρια για να μπορεί να ζητήσει slots ως νεοεισερχόμενος.

Άρθρο 8 1 Οι σειρές slots κατανέμονται ως δικαιώματα πρόσβασης και χρήσης των εγκαταστάσεων των αερολιμένων και όλων των υποσυστημάτων τους (διάδρομοι, χώροι στάθμευσης και διέλευσης, τερματικοί σταθμοί) σε συγκεκριμένες ημέρες και ώρες κατά τη διάρκεια της περιόδου προγραμματισμού (εποχιακή) για την οποία έχουν ζητηθεί.

Άρθρο 8 2 Υπό ορισμένους όρους το δικαίωμα αυτό (σειρά slots) μπορεί να μετατρέπεται σε ιστορικό δικαίωμα. Τα μεμονωμένα slots δεν μπορούν να μετατρέπονται σε ιστορικά δικαιώματα, διότι έτσι θα μειώνονταν οι δυνατότητες εκπόνησης συνεπών προγραμματισμών πτήσεων των αερομεταφορέων σε έναν αερολιμένα. Όταν τα ad hoc μεμονωμένα slots δεν επαρκούν για να εκληρωθούν οι ανάγκες των αερομεταφορέων της γενικής αεροπλοΐας, η πρόταση καθιερώνει τη δυνατότητα για τους αερομεταφορείς της γενικής αεροπλοΐας που εκτελούν τακτικά δρομολόγια να έχουν σειρές slots με την ιδιότητα των ιστορικών δικαιωμάτων.

Καθίσταται σαφές ότι μια σειρά slots ως ιστορικό δικαίωμα αποτελεί μόνον δικαίωμα αίτησης για την ίδια σειρά slots στην επόμενη αντίστοιχη περίοδο προγραμματισμού με την προϋπόθεση ότι ο αερομεταφορέας μπορεί να αποδείξει ότι χρησιμοποίησε τουλάχιστον το 80% των συγκεκριμένων slots.

Άρθρο 8 3 Η Επιτροπή δεν θεωρεί ότι υπάρχουν λόγοι που να επιβάλλουν τη διατήρηση διαφορετικής μεταχείρισης μεταξύ προγραμματισμένων και μη δρομολογίων στην εφαρμογή του κανόνα «χρησιμοποίησε το, ειδάλλως θα το χάσεις». Προτείνει λοιπόν την εφαρμογή του προτύπου χρήσης κατά 80% για όλους τους τύπους δρομολογίων.

Άρθρο 8 4 Η κατάσταση σχετικά με τον χρονικό επαναπροσδιορισμό (re-timing) των slots αποσαφηνίστηκε. Γενικός χρονικός επαναπροσδιορισμός των slots με την ιδιότητα των ιστορικών δικαιωμάτων πριν την κατανομή slots στους νεοεισερχόμενους θα σήμαινε κατά κάποιο τρόπο ότι απομένουν για κατανομή στους νεοεισερχόμενους μόνον τα λιγότερο αξιοποιήσιμα slots, όπως συμβαίνει σήμερα. Συνεπώς, σύμφωνα με το γενικό πνεύμα του παρόντος κανονισμού που είναι να εξασφαλισθεί όσο το δυνατόν πιο αποτελεσματική χρήση της σπανίζουσας χωρητικότητας των αερολιμένων, ο χρονικός επαναπροσδιορισμός θα εξαρτάται από λόγους συνδεόμενους με τη λειτουργία των δρομολογίων λόγω αλλαγής του τύπου του χρησιμοποιούμενου αεροσκάφους ή του δρομολογίου του αερομεταφορέα.

Άρθρο 8 5 Για να εξασφαλισθεί η αναγκαία ευελιξία, ο κανονισμός πρέπει να επιτρέπει περαιτέρω εξειδίκευση των κανόνων κατανομής σε τοπικό επίπεδο κυρίως για λόγους που αφορούν περιβαλλοντικά θέματα. Υπάρχουν, π.χ., περιπτώσεις στις οποίες τα ενδιαφερόμενα μέρη αναπτύσσουν καινοτόμα συστήματα για να βελτιωθεί η αποδοτική χρήση της χωρητικότητας του αερολιμένα συνδέοντας την αύξηση της συχνότητας με το ελάχιστο μέγεθος του αεροσκάφους. Τέτοια συστήματα έχουν ιδιαίτερη σημασία και φαίνεται δικαιολογημένη η ανάπτυξή τους διότι προσθέτουν την απαραίτητη ευελιξία στους συντονισμένους αερολιμένες που παρουσιάζουν διαφόρους βαθμούς συμφόρησης. Επομένως, ο κανονισμός θα πρέπει να επιτρέπει την ανάπτυξή τους. Οι τοπικοί κανόνες αυτού του είδους πρέπει να εγκρίνονται από τα κράτη μέλη με την προϋπόθεση ότι οι κανόνες είναι συμβατοί με τον παρόντα κανονισμό και την υπόλοιπη κοινοτική νομοθεσία. Πάντως, οι κανόνες αυτοί δεν μπορούν να θίγουν την ανεξαρτησία του συντονιστή. Η πείρα έχει δείξει ότι συχνά πρόκειται για κανόνες απαγόρευσης νυκτερινών πτήσεων, ποσοστώσεων θορύβου και κατανομής της κυκλοφορίας. Τα μέτρα αυτά λαμβάνονται κανονικά βάσει των άρθρων 8 και 9 του κανονισμού (EΟΚ) 2408/92 σχετικά με την πρόσβαση των αερομεταφορέων στην αγορά μέτρα όπου αρμόδια είναι η Επιτροπή να εξετάζει κατά πόσον είναι συμβατά με το κοινοτικό δίκαιο. Στη συνέχεια τα μέτρα εντάσσονται στη διαδικασία κατανομής των slots.

Άρθρο 8 6 Εισάγεται πρόσθετο κριτήριο κατανομής έτσι ώστε να λαμβάνονται υπόψη τα υπάρχοντα ικανοποιητικά δρομολόγια με άλλους τρόπους μεταφοράς. Σε αυτήν την περίπτωση τα αεροπορικά δρομολόγια μπορούν να μειώνονται όπως προτείνει το άρθρο 9 του κανονισμού (EΟΚ) αριθ. 2408/92 του Συμβουλίου για την πρόσβαση των κοινοτικών αερομεταφορέων στα ενδοκοινοτικά αεροπορικά δρομολόγια.

Άρθρο 8a 1 Οι διατάξεις σχετικά με τις μεταβιβάσεις και τις ανταλλαγές slots στον κανονισμό 95/93 δημιούργησαν πολλές συζητήσεις. Οι προτεινόμενες τροποποιήσεις ορίζουν με σαφήνεια υπό ποίους όρους οι αερομεταφορείς μπορούν να ανταλλάσσουν slots μεταξύ τους. Επίσης, οι προτεινόμενες τροποποιήσεις επιτρέπουν μονομερείς μεταβιβάσεις μεταξύ μητρικής και θυγατρικών εταιρειών, όταν η μητρική εταιρεία αποκτά τον έλεγχο του κεφαλαίου τους, καθώς και στην περίπτωση μερικής ή ολικής εξαγοράς όταν τα μεταβιβαζόμενα slots συνδέονται απευθείας με την εξαγοραζόμενη επιχειρηματική δραστηριότητα.

Άρθρο 8a 2 Καθίσταται σαφές ότι δεν επιτρέπεται η εμπορία ή η μίσθωση στις μεταβιβάσεις slots που υπερβαίνουν το πεδίο εφαρμογής του άρθρου 8α παράγραφος 1.

Άρθρο 8a 3 Η υπάρχουσα διάταξη, η οποία ορίζει ότι δεν διενεργείται ανταλλαγή ή μεταβίβαση χωρίς την εκ των προτέρων επίσημη επικύρωση του συντονιστή, διατηρείται. Επίσης, ο συντονιστής αποτρέπει τις τεχνητές ανταλλαγές, π.χ. ανταλλαγές slots αξίας με slots που δεν θα χρησιμοποιηθούν μεταξύ αερομεταφορέων. Οι ανταλλαγές αυτές, οι οποίες στην πράξη αποτελούν συγκαλυμμένη μονομερή μεταβίβαση slots από τον έναν αερομεταφορέα στον άλλο, δεν θα εγκρίνονται από το συντονιστή ούτως ώστε να μην υπονομεύεται η αποτελεσματικότητα της κατανομής των slots στο θέμα των μεταβιβάσεων.

Άρθρο 8a 4 Για να αποφευχθεί η κατάχρηση της προτεραιότητας που δίδεται στους νεοεισερχόμενους, τα slots που κατανέμονται υπό αυτήν την ιδιότητα θα μπορούν να μεταβιβάζονται ή να ανταλλάσσονται μόνον μετά από τρεις ισοδύναμες περιόδους εκμετάλλευσης. Σε μια προσπάθεια πάντως να επιτραπεί στους νεοεισερχόμενους να βελτιώσουν τα δρομολόγιά τους, τα slots που θα χρησιμοποιούν θα μπορούν να ανταλλάσσονται εφόσον αυτοί βελτιώνουν την τήρηση των ωραρίων τους όπως απαιτείται εξαρχής. Ειδάλλως, τα slots που διαθέτουν οι νεοεισερχόμενοι δεν θα μπορούν να ανταλλαγούν επί τρεις ισοδύναμες περιόδους προγραμματισμού. Επί πλέον, τα slots που κατανέμονται σε νεοεισερχόμενους ανάλογα με το συγκεκριμένο δρομολόγιο (άρθρο 2 στοιχείο β) περιπτώσεις (ii) και (iv)) μπορούν να μεταβιβάζονται σε άλλο δρομολόγιο μετά από τρεις ισοδύναμες περιόδους εκμετάλλευσης. Tα μέτρα αυτά μελετήθηκαν έτσι ώστε να εξασφαλισθεί ότι οι νεοεισερχόμενοι θα χρησιμοποιούν όντως τα slots που τους κατανέμονται.

Άρθρο 8β Το δικαίωμα σε σειρά slots μπορεί να περιορισθεί, ιδίως, κατ'εφαρμογήν των κανόνων ανταγωνισμού, ή με τη λήψη μέτρων βάσει των άρθρων 8 και 9 του κανονισμού (ΕΟΚ) 2408/92 για την πρόσβαση των αερομεταφορέων στην αγορά, ή με ρυθμιστικό περιορισμό σε μελλοντική αναθεώρηση του παρόντος κανονισμού. Συγκεκριμένα οι μεταβιβάσεις slots μπορούν να επιβληθούν με αποφάσεις στο πεδίο της πολιτικής ανταγωνισμού. Προκειμένου να καλυφθεί η δυνατότητα αυτή, προτείνεται να προβλεπονται ρητά οι απευθείας μεταβιβάσεις slots μεταξύ ενδιαφερόμενων αερομεταφορέων και άλλων αερομεταφορέων κατονομαζόμενων στις αποφάσεις αυτές.

Άρθρο 9 Η πείρα του παρελθόντος έχει δείξει ότι δεν έγινε χρήση του άρθρου 9 παράγραφος 1 στοιχείο (α). Ωστόσο, τα slots κρατήθηκαν από τα κράτη μέλη βάσει του 9 παράγραφος 1 στοιχείο (β) για δρομολόγια υποχρεώσεων δημόσιας υπηρεσίας που επιβλήθηκαν σύμφωνα με το άρθρο 4 του κανονισμού (EΟΚ) 2408/92 για την πρόσβαση των κοινοτικών αερομεταφορέων στα ενδοκοινοτικά αεροπορικά δρομολόγια. Υπό αυτές τις περιστάσεις και δεδομένου ότι διευρύνεται ο ορισμός του νεοεισερχομένου, ο οποίος περιλαμβάνει πλέον τους αερομεταφορείς που εκτελούν περιφερειακά δρομολόγια υπό ορισμένους όρους, η Επιτροπή κρίνει ότι δεν χρειάζεται η διάταξη για τα περιφερειακά δρομολόγια στο άρθρο 9 παράγραφος 1 στοιχείο (α). Η δυνατότητα πάντως να κρατείται ένας αριθμός slots για να εκπληρώνονται οι υποχρεώσεις δημόσιας υπηρεσίας πρέπει να διατηρηθεί. Tα slots αυτά κατανέμονται για την εκτέλεση ειδικών δρομολογίων. Ο επιλεγόμενος αερομεταφορέας πρέπει να τηρεί τον κανόνα 'χρησιμοποίησέ το, ειδάλλως το χάνεις'. Εάν δεν τηρήσει τον κανόνα, πρέπει να επιλεγεί άλλος αερομεταφορέας.

Άρθρο 10 1 Καθίσταται σαφές ότι πρέπει να τοποθετούνται στο κοινό σύστημα εκμετάλλευσης όλα τα νέα διατιθέμενα slots. Επίσης, το κοινό σύστημα εκμετάλλευσης θα περιέχει όλα τα slots που δεν κατανεμήθηκαν σύμφωνα με το άρθρο 8 παράγραφος 5.

Άρθρο 10 4 Για να ενισχυθεί η αποτελεσματικότητα του κανόνα 'χρησιμοποίησέ το, ειδάλλως το χάνεις' και για να αποφευχθεί η κατάχρηση των εξαιρέσεων, προτείνεται να μειωθεί στο ελάχιστο ο αριθμός των εξαιρέσεων από τον κανόνα.

Άρθρο 10 5 Οι νεοεισερχόμενοι έχουν προτεραιότητα στην κατανομή από το κοινό σύστημα εκμετάλλευσης. Έτσι, ο συντονιστής πρέπει πρώτα να κατανέμει το 50% των slots του κοινού συστήματος εκμετάλλευσης σε νεοεισερχόμενους και μόνον στη συνέχεια να ικανοποιεί τα αιτήματα άλλων αερομεταφορέων.

Άρθρο 10 7 Η Επιτροπή κρίνει ότι είναι αναγκαίο να διευκρινισθεί η κατάσταση των ρυθμίσεων σχετικά με τις πτήσεις με κοινό κωδικό και να προδιαγραφεί ποιος αερομεταφορέας θα θεωρείται ότι έχει τα ιστορικά δικαιώματα με βάση αυτές τις ρυθμίσεις. Tο κείμενο ανταποκρίνεται στις πρακτικές που ασκούνται σε παγκόσμιο επίπεδο.

Άρθρο 11 Οι συντονιστές έχουν περισσότερες εξουσίες από πριν - βλ. σχέδιο άρθρων 4, 8 και 8α - τις οποίες θα μπορούν να ασκούν με ακόμη καλύτερο τρόπο. Για να συμβαδίζουν οι αποφάσεις τους με τις βασικές αρχές του κοινοτικού δικαίου, προτείνεται να εξασφαλισθεί ότι οι αποφάσεις των συντονιστών θα υπόκεινται σε δικαστική εξέταση και να δοθεί στους ενδιαφερόμενους αερομεταφορείς το δικαίωμα ακρόασης. Εισάγονται λοιπόν συγκεκριμένες προθεσμίες για την υποβολή καταγγελίας στην επιτροπή συντονισμού και για την τυχόν μετέπειτα διαμεσολάβηση. Σύμφωνα με τις γενικές νομικές αρχές που αναγνωρίζουν όλα τα κράτη μέλη, κάθε πλευρά η οποία κρίνει ότι θίγονται τα συμφέροντά της από μια τέτοια απόφαση πρέπει επίσης να έχει πραγματικό δικαίωμα προσφυγής. Σε ορισμένα κράτη μέλη υπάρχουν ήδη αυτές οι διαδικασίες.

Άρθρο 12 Η διαδικασία επανόρθωσης των περιπτώσεων διακριτικής μεταχείρισης των κοινοτικών αερομεταφορέων διεθνώς μπορεί να αποκτήσει μεγαλύτερη βαρύτητα καθώς τα προβλήματα συμφόρησης των αεροδρομίων αυξάνονται σε όλον τον κόσμο. Η Επιτροπή προτείνει να ενισχυθεί η υπάρχουσα διαδικασία, η οποία έχει ήδη χρησιμοποιηθεί με επιτυχία σε άλλα αεροπορικά πεδία (κανονισμός (EΟΚ) 2299/89 του Συμβουλίου για τον κώδικα δεοντολογίας στα ηλεκτρονικά συστήματα κράτησης θέσεων).

Άρθρο 13 Tο νέο αυτό άρθρο εισάγει τη συνήθη διαδικασία επιτροπολογίας.

Άρθρο 14 Tο νέο αυτό άρθρο αποβλέπει να διατηρηθεί η ακεραιότητα του συστήματος κατανομής των slots. Η απόρριψη του σχεδίου πτήσης ενός αερομεταφορέα που προτίθεται να εκτελέσει πτήση από και προς ένα συντονισμένο αερολιμένα χωρίς να έχει slot, καθώς και η εισαγωγή κυρώσεων στους αερομεταφορείς που δεν τηρούν τους χρόνους των slots που τους έχουν κατανεμηθεί, είναι αναγκαία λόγω της σπανιότητας των slots στους κύριους κοινοτικούς αερολιμένες. Εάν οι αερομεταφορείς αυτοί ήταν σε θέση να συνεχίσουν την πρακτική αυτή, η αποτελεσματικότητα του συστήματος κατανομής θα υπονομευόταν γρήγορα. Δεν αναμένεται να δημιουργήσει τεχνικές δυσχέρειες η υποχρέωση να απορρίπτονται τα σχέδια πτήσης, εφόσον χρησιμοποιείται ιδίως το Ολοκληρωμένο Σύστημα Αρχικών Σχεδίων Πτήσης (IIFPS) της Κεντρικής Μονάδας Διαχείρισης της Ροής της Κυκλοφορίας του Eurocontrol. Επίσης, σε περιπτώσεις "ψευδών ανταλλαγών", οι συντονιστές θα έχουν την υποχρέωση να αποσύρουν από τους αντίστοιχους αερομεταφορείς τα slots που δεν χρησιμοποιήθηκαν όπως επρόκειτο.

Επίσης, υπό ορισμένες περιστάσεις, το άρθρο επιβάλλει την υποχρέωση στα κράτη μέλη να καθιερώσουν πρόστιμα και περιοδικές χρηματικές κυρώσεις στους αερομεταφορείς έτσι ώστε να αποτραπεί και να πειθαρχηθεί η κατάχρηση των slots διεθνώς. Tο μέτρο είναι παρεμφερές με τα μέτρα που λαμβάνονται βάσει των κανόνων ανταγωνισμού, ιδίως με εκείνα που αφορούν το έλεγχο των συγκεντρώσεων [12].

[12] Κανονισμός (EΟΚ) 4064/89 του Συμβουλίου για τον έλεγχο των συγκεντρώσεων μεταξύ επιχειρήσεων, όπως τροποποιήθηκε από τον κανονισμό (EΚ) 1310/1997 του Συμβουλίου, άρθρα 14 και 15.

Άρθρο 15 Η Επιτροπή αναγνωρίζει ότι η αύξηση των αεροπορικών μεταφορών θα εξακολουθήσει να ασκεί όλο και μεγαλύτερη πίεση στο σύστημα κατανομής των σπανιζόντων slots στους κοινοτικούς αερολιμένες. Συνεπώς, είναι πολύ πιθανόν να χρειασθεί και άλλη μακρόπνοη μεταρρύθμιση του συστήματος στο μέλλον. Για το λόγο αυτό προτείνεται η επανεξέταση της λειτουργίας του κανονισμού εντός τριών ετών από την έναρξη ισχύος του.

Παράρτημα 1

Κατάλογος των εκπροσώπων του κλάδου και των κρατών μελών που υπέβαλαν γραπτές παρατηρήσεις κατά τη διάρκεια της διαδικασίας διαβουλεύσεων μετά τη συνάντηση της 26ης Ιουλίου 2000.

Κράτη μέλη και περιφέρειες

Γερμανία, Κάτω Χώρες, Ηνωμένο Βασίλειο. Συμβούλια Ηνωμένου Βασιλείου της Κομητείας της Κορνουάλης και του Devon.

Κοινοτικοί αερομεταφορείς και οργανώσεις εκπροσώπησής τους

Association of European Airlines (AEA), International Air Transport Association (IATA), European Regions Airline Association (ERA),

Alitalia, Air France, Austrian Airlines, British Airways, British Midland, Finnair, Lufthansa, Maersk Air, Ryanair, Sabena, Swissair, Virgin Atlantic.,

International Air Carrier Association (IACA), Britannia, British European, CityJet, CityFlyer, JMC Airlines (μέλος του ομίλου Thomas Cook), Spanair.

Γενική αεροπλοΐα

European Business Aviation Association (EBAA), Ford.

Μη κοινοτικοί αερομεταφορείς

Air Transport Association of America (ATA), United Airlines, Association of Asia Pacific Airlines (AAPA), Air Carrier Association of America (μικρές εταιρείες).

Aερολιμένες

Airports Council International (ACI), Αερολιμένας του Manchester, Αερολιμένες του Παρισιού, Επιτροπή Συντονισμού του Heathrow.

Συντονιστές αερολιμένων

European Airport Coordinators Association (EU-ACA), COHOR (συντονιστής αερολιμένων του Παρισιού), ACL (συντονιστής Αερολιμένων Λονδίνου).

Ιπτάμενο προσωπικό και λοιποί

European Cockpit Association, British Airline Pilot Association, Independent Pilots Association, Federation of Air Transport User Representatives in Europe (FATURE), Air Transport Users Council, European Shippers' Council, Association of Independent Tour Operators, European Express Association.

2001/0140 (COD)

Πρόταση για κανονισμο του Ευρωπαϊκου Κοινοβουλιου και του Συμβουλιου που τροποποιεί τον Κανονισμο (ΕΟΚ) αριθ. 95/93 ΤΟΥ ΣΥΜΒΟΥΛΙΟΥ της 18ης Ιανουαρίου 1993 σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες

TΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80 παράγραφος 2,

την πρόταση της Επιτροπής [13],

[13] ΕΕ C

τη γνώμη της Οικονομικής και Κοινωνικής Επιτροπής [14] και της Επιτροπής των Περιφερειών [15],

[14] .ΕΕ C

[15] ΕΕ C

Ενεργώντας σύμφωνα με τη διαδικασία που ορίζει το άρθρο 251 της Συνθήκης,

Εκτιμώντας τα εξής:

(1) Σύμφωνα με τα συμπεράσματα του Ευρωπαϊκού Συμβουλίου που πραγματοποιήθηκε στη Στοκχόλμη στις 23 και 24 Μαρτίου 2001, ο παρών κανονισμός αποτελεί ένα πρώτο βήμα της διαδικασίας διεξοδικής αναθεώρησης. προκειμένου να εξετασθούν και πάλι οι εξελίξεις που θα έχουν επέλθει, ιδίως σε ό,τι αφορά τους νεοεισερχόμενους και την εμπορία των slots, ο παρών κανονισμός πρέπει να επανεξετασθεί μετά από ορισμένη περίοδο λειτουργίας του.

(2) Η πείρα έδειξε ότι ο κανονισμός (EΟΚ) 95/93 του Συμβουλίου της 18ης Ιανουαρίου 1993 σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες [16] πρέπει να ενισχυθεί για να εξασφαλισθεί πληρέστερη και πιο ευέλικτη χρήση της περιορισμένης χωρητικότητας στους αερολιμένες που παρουσιάζουν συμφόρηση.

[16] ΕΕ L 14, 22.1.1993, σ. 1.

(3) Είναι επομένως αναγκαίο να τροποποιηθεί ο κανονισμός ουσιαστικά σύμφωνα με το άρθρο 14 και να διευκρινισθούν ορισμένες διατάξεις του.

(4) Κρίνεται σκόπιμο να ακολουθηθεί η διεθνής ορολογία και να χρησιμοποιηθούν επομένως οι όροι «αερολιμένες με ευκολίες προγραμματισμού των πτήσεων» και «συντονισμένος αερολιμένας» αντί των όρων «συντονισμένος» και «πλήρως συντονισμένος αερολιμένας» αντίστοιχα.

(5) Οι αερολιμένες που παρουσιάζουν σοβαρές ελλείψεις χωρητικότητας πρέπει να χαρακτηρισθούν συντονισμένοι με βάση αντικειμενικά κριτήρια. ότι στους συντονισμένους αερολιμένες απαιτούνται λεπτομερείς κανόνες για να διασφαλισθεί ότι τηρούνται πλήρως οι αρχές της διαφάνειας, της ουδετερότητας και της μη διακριτικής μεταχείρισης.

(6) Στους αερολιμένες με ευκολίες προγραμματισμού των πτήσεων, ο υπεύθυνος προγραμματισμού πρέπει να ενεργεί με ανεξάρτητο τρόπο. ότι στους συντονισμένους αερολιμένες ο συντονιστής διαδραματίζει κεντρικό ρόλο στη διαδικασία συντονισμού. ότι συνεπώς η θέση των συντονιστών πρέπει να είναι τελείως ανεξάρτητη και οι αρμοδιότητές τους να προδιαγραφούν διεξοδικά.

(7) Είναι αναγκαίο να προδιαγραφεί διεξοδικά ο ρόλος της επιτροπής συντονισμού, έτσι ώστε να θεσπισθεί ότι η επιτροπή συντονισμού φέρει σε πέρας καθήκοντα ως σύμβουλος και διαμεσολαβητής όσον αφορά την κατανομή των slots.

(8) Είναι επίσης αναγκαίο να διευκρινισθεί ότι η κατανομή των slots πρέπει να θεωρείται δικαίωμα χρήσης, το οποίο με την προσγείωση και την απογείωση επιτρέπει στους αερομεταφορείς την πρόσβαση στις εγκαταστάσεις του αερολιμένα σε συγκεκριμένες ημέρες και ώρες κατά τη διάρκεια της περιόδου προγραμματισμού για την οποία χορηγήθηκαν τα slots.

(9) Ωστόσο, για τη σταθερότητα των δρομολογίων, το υπάρχον σύστημα προβλέπει ανακατανομή των slots με κατεστημένο ιστορικό προηγούμενο («ιστορικά δικαιώματα») στους εγκατεστημένους αερομεταφορείς. ότι, για να ενθαρρυνθεί η τακτική εκτέλεση των δρομολογίων στους συντονισμένους αερολιμένες, είναι αναγκαίο να προβλεφθεί ότι τα ιστορικά δικαιώματα είναι συνδεδεμένα με σειρές slots.

(10) Τα slots με ιστορικό προηγούμενο πρέπει να είναι συμβατά με τον υπολογισμό χρήσης και με όλες τις υπόλοιπες σχετικές διατάξεις του κανονισμού για να επιτρέπουν στους αερομεταφορείς να ζητήσουν τα slots αυτά για την επόμενη ισοδύναμη περίοδο προγραμματισμού. ότι η κατάσταση των ιστορικών δικαιωμάτων σε περίπτωση εκτέλεσης από κοινού δρομολογίων, πτήσεων με κοινό κωδικό ή συμφωνιών ενοποιημένης παρουσίας πρέπει να διαλευκανθεί.

(11) Τα τακτικά δρομολόγια σε έναν αερολιμένα πρέπει να έχουν την προτεραιότητα, η οποία θα δίδεται αυστηρά χωρίς διάκριση μεταξύ προγραμματισμένων και μη προγραμματισμένων δρομολογίων.

(12) Για να εξασφαλισθεί αποτελεσματική χρήση της χωρητικότητας και μείωση των περιβαλλοντικών επιπτώσεων στους αερολιμένες που παρουσιάζουν συμφόρηση και για να προωθηθεί περισσότερο η διατροπικότητα, είναι αναγκαίο να εξετάζεται κατά τη διαδικασία κατανομής των slots εάν υπάρχουν κατάλληλα δρομολόγια ικανοποιητικής ποιότητας με άλλους τρόπους μεταφοράς.

(13) Ο ορισμός του νεοεισερχόμενου θα ενισχύσει την προσφορά κατάλληλων αεροπορικών δρομολογίων προς τις περιφέρειες και θα αυξήσει τις δυνατότητες ανταγωνισμού στα ενδοκοινοτικά δρομολόγια.

(14) Για να εξασφαλισθεί καλύτερα ότι οι τρίτες χώρες θα μεταχειρίζονται με ανάλογο τρόπο τους κοινοτικούς αερομεταφορείς, πρέπει να θεσπισθεί μια διαδικασία που θα επιτρέπει στην Κοινότητα να ενεργεί αποτελεσματικότερα κατά των τρίτων χωρών που δεν παρέχουν μεταχείριση ανάλογη με εκείνην που παρέχεται εντός Κοινότητας.

(15) Καθόσον τα μέτρα που είναι αναγκαία για την εφαρμογή του παρόντος κανονισμού είναι γενικής φύσεως υπό την έννοια του άρθρου 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [17], πρέπει να εκδοθούν με την κανονιστική διαδικασία που προβλέπεται στο άρθρο 5 της εν λόγω απόφασης.

[17] ΕΕ L 184 της 17.7.1999, σ. 23.

(16) Η πρόσβαση ενός αερομεταφορέα σε ένα συντονισμένο αερολιμένα επιτρέπεται μόνον εφόσον του έχει χορηγηθεί slot. ότι πρέπει να εισαχθούν μέτρα τα οποία θα εγγυώνται την επιβολή του παρόντος κανονισμού, ιδίως όταν οι αερομεταφορείς επανειλημμένα και εσκεμμένα δεν τηρούν τους κανόνες κατανομής των slots.

(17) Πρέπει να υπάρχει δικαστική διαδικασία για την επανεξέταση των αποφάσεων που λαμβάνει ο συντονιστής.

(18) Για την αποφυγή αμφιβολιών, διευκρινίζεται ότι η εφαρμογή των διατάξεων του παρόντος κανονισμού δεν θίγει τους κανόνες ανταγωνισμού της Συνθήκης, και ιδίως τα άρθρα 81 και 82 αυτής, και του κανονισμού (EΟΚ) αριθ. 4064/89 για τον έλεγχο των συγκεντρώσεων μεταξύ επιχειρήσεων [18], όπως τροποποιήθηκε τελευταία από τον κανονισμό (EΚ) αριθ. 1310/97 [19].

[18] ΕΕ L 395, 30.12.1989, σ.1; διορθωμένη έκδοση, ΕΕ L 257, 21.9.1990, σ. 13.

[19] ΕΕ L 180, 9.7.1997, σ. 1.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (EΟΚ) αριθ. 95/93 τροποποιείται ως εξής:

(1) Το άρθρο 1 παράγραφος 1 αντικαθίσταται από το εξής:

'Ο παρών κανονισμός εφαρμόζεται στους κοινοτικούς αερολιμένες.'

(2) Το άρθρο 2 τροποποιείται ως εξής:

α) Τα στοιχεία (α) και (β) αντικαθίστανται από τα εξής:

'(α) 'διαθέσιμος χρόνος χρήσης (slot)': το θεσπιζόμενο βάσει του παρόντος κανονισμού δικαίωμα ενός αερομεταφορέα να χρησιμοποιεί την αερολιμενική υποδομή ενός συντονισμένου αερολιμένα μια συγκεκριμένη ημέρα και ώρα για προσγείωση και απογείωση, το οποίο χορηγείται από το συντονιστή σύμφωνα με τον παρόντα κανονισμό.

(β) 'νεοεισερχόμενος αερομεταφορέας' :

(i) ο αερομεταφορέας ο οποίος ζητεί ένα slot από μια σειρά slots σε έναν αερολιμένα για κάποια ημέρα, εφόσον, εάν γίνει δεκτό το αίτημά του, θα διαθέτει συνολικά λιγότερα από πέντε slots σε αυτόν τον αερολιμένα για την συγκεκριμένη ημέρα, ή

(ii) ο αερομεταφορέας ο οποίος ζητεί μια σειρά slots για ένα προγραμματισμένο απευθείας επιβατικό δρομολόγιο μεταξύ δύο κοινοτικών αερολιμένων όταν δύο κατ'ανώτατο όριο άλλοι αερομεταφορείς εκτελούν το ίδιο προγραμματισμένο απευθείας δρομολόγιο μεταξύ των αερολιμένων την ίδια ημέρα, και εφόσον θα διαθέτει, εάν το αίτημά του γίνει δεκτό, λιγότερα από πέντε slots στον αερολιμένα αυτό τη δεδομένη ημέρα για το συγκεκριμένο απευθείας δρομολόγιο.

(iii) ο αερομεταφορέας ο οποίος ζητεί μια σειρά slots σε έναν αερολιμένα για ένα προγραμματισμένο απευθείας επιβατικό δρομολόγιο μεταξύ του αερολιμένα αυτού και ενός περιφερειακού αερολιμένα, όταν κανείς άλλος αερομεταφορέας δεν εκτελεί προγραμματισμένο απευθείας δρομολόγιο μεταξύ των ίδιων αερολιμένων ή των συστημάτων αερολιμένων τη συγκεκριμένη ημέρα, και εφόσον θα διαθέτει, εάν το αίτημά του γίνει δεκτό, λιγότερα από πέντε slots στον αερολιμένα αυτό τη δεδομένη ημέρα για το συγκεκριμένο απευθείας δρομολόγιο.

Για τους σκοπούς των περιπτώσεων (i) και (ii), ένας αερομεταφορέας δεν θεωρείται νεοεισερχόμενος εφόσον τη στιγμή κατανομής:

- έχει, στο συγκεκριμένο αερολιμένα, από κοινού δραστηριότητα, πτήσεις με κοινό κωδικό ή ρύθμιση ενοποιημένης παρουσίας με άλλον αερομεταφορέα που δεν θεωρείται νεοεισερχόμενος, ή

- κατέχει πλειοψηφική συμμετοχή στο κεφάλαιό του άλλος αερομεταφορέας που δεν θεωρείται νεοεισερχόμενος (θυγατρική εταιρεία), ή

- κατέχει άμεσα ή έμμεσα πλειοψηφική συμμετοχή στο κεφάλαιο άλλου αερομεταφορέα που δεν θεωρείται νεοεισερχόμενος (μητρική εταιρεία), ή

- ανήκει σε όμιλο αερομεταφορέων, κανείς από τους οποίους δεν θεωρείται νεοεισερχόμενος.

Για τους σκοπούς της περίπτωσης (ii), ένας αερομεταφορέας, ο οποίος μόνος ή μαζί με άλλους εταίρους ομίλου αερομεταφορέων διαθέτει άνω του 7% του συνολικού αριθμού slots τη συγκεκριμένη ημέρα σε έναν αερολιμένα ή σύστημα αερολιμένων, δεν θεωρείται νεοεισερχόμενος στον αερολιμένα αυτόν για τη συγκεκριμένη ημέρα.'

β) Το στοιχείο (στ) αντικαθίσταται από την εξής:

'(στ) (i) 'αερομεταφορέας', μια αεροπορική εταιρεία που διαθέτει έγκυρη άδεια εκμετάλλευσης ή ισοδύναμο έγγραφο τουλάχιστον στις 31 Ιανουαρίου για την επόμενη θερινή περίοδο ή στις 31 Aυγούστου για την επόμενη χειμερινή περίοδο. Για τους σκοπούς των άρθρων 7, 8, 8α και 10, ο ορισμός του αερομεταφορέα περιλαμβάνει επίσης την ιδιωτική αεροπλοΐα.'

(ii) 'όμιλος αερομεταφορέων', δύο ή περισσότεροι αερομεταφορείς που εκτελούν κοινές πτήσεις, έχουν ενοποιημένη παρουσία (franchise operations) ή εκτελούν πτήσεις με κοινό κωδικό ή συνεργάζονται με οιοδήποτε άλλο τρόπο για την εκτέλεση ειδικών αεροπορικών δρομολογίων.'

γ) Το στοιχείο (ζ) αντικαθίσταται από την εξής:

'(ζ) 'συντονισμένος αερολιμένας', οιοσδήποτε αερολιμένας στον οποίο ένας αερομεταφορέας ή κάθε άλλος φορέας εκμετάλλευσης αεροσκαφών χρειάζεται, για την απογείωση ή την προσγείωση, κατανομή slots από το συντονιστή.'

δ) Προστίθενται τα εξής στοιχεία (θ), (ι), (ια), (ιβ), (ιγ) και (ιδ):

'(θ) 'αερολιμένας με ευκολίες προγραμματισμού', ο αερολιμένας με πιθανά προβλήματα συμφόρησης σε ορισμένες περιόδους της ημέρας, της εβδομάδας ή του έτους που μπορούν να λύνονται με εθελούσια συνεργασία μεταξύ αερομεταφορέων, στον οποίο έχει διορισθεί ένας υπεύθυνος προγραμματισμού για να διευκολύνονται τα δρομολόγια των αερομεταφορέων που χρησιμοποιούν ή προτίθενται να χρησιμοποιήσουν τον εν λόγω αερολιμένα.

(ι) 'οργανισμός διαχείρισης αερολιμένα', ο οργανισμός ο οποίος, σε συνδυασμό ή όχι με άλλες δραστηριότητες, έχει το καθήκον βάσει εθνικών νόμων ή κανονισμών να διοικεί και να διαχειρίζεται τις εγκαταστάσεις του αερολιμένα και να συντονίζει και να ελέγχει τις δραστηριότητες των διαφόρων αερομεταφορέων που είναι παρόντες στον αερολιμένα ή το σύστημα αερολιμένων.

(ια) 'σειρά slots', τουλάχιστον πέντε slots που έχουν ζητηθεί για την ίδια ώρα της ίδιας ημέρα της εβδομάδας σε μια περίοδο προγραμματισμού και έχουν χορηγηθεί κατ'αυτόν τον τρόπο ή, εφόσον αυτό δεν είναι δυνατόν, έχουν χορηγηθεί για περίπου την ίδια ώρα.

(ιβ) 'περιφερειακός αερολιμένας', ένα περιφερειακό σημείο σύνδεσης ή ένα κοινοτικό σημείο σύνδεσης όπως ορίζει το Τμήμα 6 της απόφασης αριθ. 1692/96/EΚ του Ευρωπαϊκού Κοινοβουλίου και του Συμβουλίου της 23ης Ιουλίου 1996 σχετικά τις κοινοτικές κατευθύνσεις για την ανάπτυξη των διευρωπαϊκών δικτύων [20].

[20] ΕΕ L 228, 9.9.1996, σ. 99.

(ιγ) 'ιδιωτική αεροπλοΐα', ο κλάδος της γενικής αεροπλοΐας που αφορά την εκμετάλλευση ή τη χρήση αεροσκαφών από εταιρείες με σκοπό τη μεταφορά επιβατών ή εμπορευμάτων στο πλαίσιο διεξαγωγής των επιχειρηματικών δραστηριοτήτων τους, χωρίς πρόσβαση για το κοινό εν γένει και με κυβερνήτες πρόσωπα που έχουν τουλάχιστον έγκυρη άδεια εμπορικού κυβερνήτη και διαθέτουν ειδικότητα πτήσης με όργανα.'

(ιδ) 'παράμετροι συντονισμού', η με επιχειρησιακούς όρους έκφραση της συνολικής διαθέσιμης χωρητικότητας ενός αερολιμένα για την κατανομή slots κατά τη διάρκεια κάθε περιόδου προγραμματισμού, η οποία αντικατοπτρίζει όλους τους τεχνικούς, επιχειρησιακούς και περιβαλλοντικούς παράγοντες που επηρεάζουν την απόδοση της αερολιμενικής υποδομής και των διαφόρων υποσυστημάτων της.'

(3) Το άρθρο 3 τροποποιείται ως εξής:

(α) Η παράγραφος 1 αντικαθίσταται από την εξής:

'1 (α). Ένα κράτος μέλος δεν υποχρεούται να χαρακτηρίσει έναν αερολιμένα ως αερολιμένα με ευκολίες προγραμματισμού ή ως συντονισμένο παρά μόνο σύμφωνα με τις διατάξεις του παρόντος άρθρου.

(β) Ένα κράτος μέλος δεν υποχρεούται να χαρακτηρίσει έναν αερολιμένα ως συντονισμένο παρά μόνο σύμφωνα με τις διατάξεις της παραγράφου 3.'

β) Ο όρος 'συντονισμένος' στην παράγραφο 2 αντικαθίσταται από τον όρο 'με ευκολίες προγραμματισμού'.

γ) Η παράγραφος 3 αντικαθίσταται από την εξής:

'3. Tο αρμόδιο κράτος μέλος, όταν το κρίνει αναγκαίο ή εντός έξι μηνών, εξασφαλίζει ότι ο οργανισμός διαχείρισης πραγματοποιεί διεξοδική ανάλυση χωρητικότητας στους μη χαρακτηρισμένους αερολιμένες ή στους αερολιμένες με ευκολίες προγραμματισμού:

(i) κατόπιν υποβολής γραπτής αίτησης των αερομεταφορέων που εκτελούν περισσότερα από τα μισά δρομολόγια σε έναν αερολιμένα ή του οργανισμού διαχείρισης του αερολιμένα όταν κρίνουν ότι η χωρητικότητα δεν επαρκεί για τις εκτελούμενες ή τις προγραμματιζόμενες πτήσεις σε ορισμένες περιόδους. ή

(ii) κατόπιν αίτησης της Επιτροπής, ιδίως όταν ένας αερολιμένας είναι προσβάσιμος ουσιαστικά μόνον από τους αερομεταφορείς στους οποίους έχουν χορηγηθεί slots από το συντονιστή ή όταν αερομεταφορείς, και ιδίως νεοεισερχόμενοι, συναντούν σοβαρά προβλήματα στην εξασφάλιση δυνατοτήτων προσγείωσης και απογείωσης στο συγκεκριμένο αερολιμένα.

Η ανάλυση, η οποία βασίζεται σε κοινώς αναγνωρισμένες μεθόδους, προσδιορίζει τις ελλείψεις χωρητικότητας, λαμβανομένων υπόψη των περιβαλλοντικών περιορισμών σε ένα συγκεκριμένο αερολιμένα. Στην ανάλυση εξετάζονται οι δυνατότητες αντιμετώπισης των ελλείψεων αυτών με νέα ή τροποποιημένη υποδομή, επιχειρησιακές μεταβολές, ή με οιαδήποτε άλλη αλλαγή, και προτείνεται χρονοδιάγραμμα για την επίλυση των προβλημάτων. Η ανάλυση επικαιροποιείται τουλάχιστον ανά τριετία εφόσον γίνει χρήση της παραγράφου 5, ή εφόσον ο αερολιμένας υποστεί μεταβολές που επηρεάζουν σημαντικά τη χωρητικότητα και τη χρήση του. Τόσο η ανάλυση όσο και η χρησιμοποιούμενη μέθοδος διατίθενται στα μέρη που έχουν ζητήσει την ανάλυση και, εφόσον ζητηθεί, στα υπόλοιπα ενδιαφερόμενα μέρη. Η ανάλυση κοινοποιείται ταυτόχρονα στην Επιτροπή.'

δ) Η παράγραφος 4 αντικαθίσταται από τις εξής παραγράφους 4 και 5 και η υπάρχουσα παράγραφος 5 μετατρέπεται σε παράγραφο 6, ο δε όρος 'πλήρως συντονισμένος αερολιμένας' αντικαθίσταται από τον όρο 'συντονισμένος αερολιμένας':

'4. Με βάση την ανάλυση, το κράτος μέλος συμβουλεύεται για τη χωρητικότητα του αερολιμένα τον οργανισμό διαχείρισης του αερολιμένα, τους αερομεταφορείς που χρησιμοποιούν τακτικά τον αερολιμένα, τις οργανώσεις εκπροσώπησής τους, τους αντιπροσώπους της γενικής αεροπλοΐας, τις αρχές ελέγχου της εναέριας κυκλοφορίας και τις τοπικές οργανώσεις επιβατών, εφόσον υπάρχουν.

5. Tο κράτος μέλος διασφαλίζει ότι ένας αερολιμένας χαρακτηρίζεται συντονισμένος για τις περιόδους κατά τις οποίες παρουσιάζονται προβλήματα χωρητικότητας μόνον εάν

α) οι ελλείψεις είναι τόσο σοβαρές ώστε να μην είναι δυνατόν να αποφευχθούν μεγάλες καθυστερήσεις στον αερολιμένα και

β) δεν υπάρχουν δυνατότητες επίλυσης των προβλημάτων αυτών βραχυπρόθεσμα.'

(4) Το άρθρο 4 τροποποιείται ως εξής:

α) Ο τίτλος αντικαθίσταται από τον εξής: "Υπεύθυνος προγραμματισμού και συντονιστής"

β) Η παράγραφος 1 αντικαθίσταται από την εξής:

'1. Tο κράτος μέλος που είναι αρμόδιο για έναν αερολιμένα με ευκολίες προγραμματισμού ή για έναν συντονισμένο αερολιμένα εξασφαλίζει ότι διορίζεται ενδεδειγμένο φυσικό ή νομικό πρόσωπο ως υπεύθυνος προγραμματισμού και ως συντονιστής του αερολιμένα αντίστοιχα αφού προηγουμένως συμβουλευθεί τους αερομεταφορείς που χρησιμοποιούν τακτικά τον αερολιμένα, τις οργανώσεις εκπροσώπησής τους και τον οργανισμό διαχείρισης του αερολιμένα. Ο ίδιος υπεύθυνος προγραμματισμού ή ο ίδιος συντονιστής μπορεί να διορισθεί για περισσότερους του ενός αερολιμένες.'

γ) Οι παράγραφοι 2, 3, 4, 5 και 6 αντικαθίστανται τις εξής:

'2. Το κράτος μέλος που είναι αρμόδιο για έναν αερολιμένα με ευκολίες προγραμματισμού ή για έναν συντονισμένο αερολιμένα εξασφαλίζει ότι:

(α) σε έναν αερολιμένα με ευκολίες προγραμματισμού, ο υπεύθυνος προγραμματισμού ενεργεί με βάση τον παρόντα κανονισμό με ανεξάρτητο και διαφανή τρόπο χωρίς να εισάγει διακρίσεις,

(β) σε ένα συντονισμένο αερολιμένα η εκ των πραγμάτων ανεξαρτησία του συντονιστή εξασφαλίζεται επιπροσθέτως με θεσμικό και οικονομικό διαχωρισμό του από οιοδήποτε μεμονωμένο ενδιαφερόμενο μέρος. Tο κράτος μέλος εξασφαλίζει ότι ο συντονιστής ενεργεί με βάση τον παρόντα κανονισμό με ανεξάρτητο και διαφανή τρόπο χωρίς να εισάγει διακρίσεις και ότι διατίθενται επαρκείς πόροι έτσι ώστε η χρηματοδότηση των συντονιστικών δραστηριοτήτων να μην μπορεί να επηρεάσει την ανεξαρτησία του συντονιστή.

3. Ο υπεύθυνος προγραμματισμού και ο συντονιστής συμμετέχουν στις διεθνείς διασκέψεις προγραμματισμού των αερομεταφορέων σύμφωνα με τους όρους της κοινοτικής νομοθεσίας.

4. Ο υπεύθυνος προγραμματισμού συμβουλεύει τους αερομεταφορείς και συνιστά εναλλακτικούς χρόνους άφιξης ή/και αναχώρησης όταν είναι πιθανόν να δημιουργηθεί συμφόρηση.

5. Ο συντονιστής είναι ο μόνος υπεύθυνος για την κατανομή των slots. Κατανέμει τα slots σύμφωνα με τις διατάξεις του παρόντος κανονισμού και προνοεί έτσι ώστε να μπορούν κατανεμηθούν slots και εκτός ωρών γραφείου σε επείγουσες περιπτώσεις.

6. Ο υπεύθυνος προγραμματισμού και ο συντονιστής παρακολουθούν τη χρήση προγραμμάτων και slots σε στενή συνεργασία με τον οργανισμό διαχείρισης του αερολιμένα και με τις αρχές ελέγχου της εναέριας κυκλοφορίας. Ο συντονιστής υποβάλλει ετήσια έκθεση δραστηριότητας στην Επιτροπή που αφορά, ιδίως, την εφαρμογή του άρθρου 8 στοιχείο (α) και του άρθρου 14, καθώς και τις τυχόν καταγγελίες σχετικά με την εφαρμογή των άρθρων 8 και 10 που έχουν κατατεθεί στην επιτροπή συντονισμού και τις πρωτοβουλίες επίλυσής τους.

7. Όλοι οι υπεύθυνοι προγραμματισμού και οι συντονιστές διασταυρώνουν τις βάσεις δεδομένων τους έτσι ώστε να ανιχνεύονται τυχόν ανακολουθίες στον προγραμματισμό.'

δ) Η παράγραφος 7 μετατρέπεται σε παράγραφο 8 και η εισαγωγή της παραγράφου αντικαθίσταται από την εξής:

'Ο συντονιστής κατόπιν αίτησης παρέχει προς εξέταση δωρεάν και εντός εύλογου χρονικού διαστήματος σε όλα τα ενδιαφερόμενα μέρη τις κάτωθι πληροφορίες είτε γραπτώς είτε σε οιαδήποτε άλλη ευπρόσιτη μορφή:'

ε) Στην παράγραφο 8, η οποία μετατρέπεται σε νέα παράγραφο 9, προστίθεται η ακόλουθη πρόταση:

'Ο συντονιστής παρέχει τις εν λόγω πληροφορίες σε συνοπτικό μέγεθος, εφόσον του ζητηθεί. Για την παροχή συνοπτικών πληροφοριών επιτρέπεται η καταβολή τέλους ανάλογου προς το σχετικό κόστος.'

στ) Προστίθενται τα κάτωθι ως νέα παράγραφος 10:

'Εφόσον αρμόζουν και διατίθενται εν γένει αποδεκτά πρότυπα πληροφοριών προγραμματισμού, ο υπεύθυνος προγραμματισμού, ο συντονιστής και οι αερομεταφορείς τα εφαρμόζουν με την προϋπόθεση ότι αυτά είναι σύμφωνα με την κοινοτική νομοθεσία.'

(5) Τα άρθρα 5, 6, 7, 8 και 9 αντικαθίστανται από τα εξής:

'Άρθρο 5

Επιτροπή συντονισμού

1. Σε ένα συντονισμένο αερολιμένα, το αρμόδιο κράτος μέλος εξασφαλίζει ότι συγκροτείται επιτροπή συντονισμού. Η ίδια επιτροπή συντονισμού μπορεί να υποδειχθεί για περισσότερους του ενός αερολιμένες. Η συμμετοχή στην επιτροπή συντονισμού είναι ανοικτή τουλάχιστον στους αερομεταφορείς και τις οργανώσεις εκπροσώπησής τους που χρησιμοποιούν τακτικά τον(τους) αερολιμένα(ες), στον οργανισμό διαχείρισης του σχετικού αερολιμένα, στις αρμόδιες αρχές ελέγχου της εναέριας κυκλοφορίας και στους εκπροσώπους της γενικής αεροπλοΐας..

Καθήκοντα της επιτροπής συντονισμού είναι

(α) να υποβάλλει προτάσεις ή να συμβουλεύει το συντονιστή ή/και το κράτος μέλος σχετικά με:

- τις δυνατότητες αύξησης της χωρητικότητας του συγκεκριμένου αερολιμένα σύμφωνα με το άρθρο 3 ή τις δυνατότητες βελτίωσης της χρήσης του.

- τον καθορισμό των παραμέτρων συντονισμού σύμφωνα με το άρθρο 6.

- τις τοπικές κατευθύνσεις για την κατανομή slots λαμβάνοντας υπόψη τυχόν περιβαλλοντικά προβλήματα, όπως προβλέπει το άρθρο 8 παράγραφος 5.

- τις βελτιώσεις των συνθηκών κυκλοφορίας που επικρατούν στο συγκεκριμένο αερολιμένα.

- τις καταγγελίες για την κατανομή των slots, όπως προβλέπεται στο άρθρο 11.

- τις μεθόδους παρακολούθησης της χρήσης των χορηγούμενων slots.

- τα σοβαρά προβλήματα που αντιμετωπίζουν οι νεοεισερχόμενοι, όπως προβλέπει το άρθρο 10 παράγραφος 8.

- όλα τα θέματα που σχετίζονται με τη χωρητικότητα του αερολιμένα.

(β) να διαμεσολαβεί μεταξύ όλων των ενδιαφερομένων μερών σε περίπτωση:

- καταγγελίας σχετικά με την κατανομή των slots, όπως προβλέπει το άρθρο 11.

2. Οι αντιπρόσωποι του κράτους μέλους και ο συντονιστής καλούνται στις συνεδριάσεις της επιτροπής συντονισμού ως παρατηρητές.

3. Η επιτροπή συντονισμού καταρτίζει γραπτώς τον εσωτερικό της κανονισμό ο οποίος καλύπτει μεταξύ άλλων τη συμμετοχή, τις εκλογές, τη συχνότητα των συνεδριάσεων και τη(τις) χρησιμοποιούμενη(ες) γλώσσα(ες). Οιοδήποτε μέλος της επιτροπής συντονισμού μπορεί να προτείνει τοπικές κατευθύνσεις, όπως προβλέπει το άρθρο 8 παράγραφος 5. Κατ'αίτησιν του συντονιστή, η επιτροπή συντονισμού συζητεί τις προτεινόμενες τοπικές κατευθύνσεις για την κατανομή των slots. Στο αρμόδιο κράτος μέλος υποβάλλεται έκθεση σχετικά με τις συζητήσεις της επιτροπής συντονισμού όπου αναφέρονται οι σχετικές θέσεις της επιτροπής συντονισμού.

Άρθρο 6

Παράμετροι συντονισμού

1. Σε ένα συντονισμένο αερολιμένα, το αρμόδιο κράτος μέλος εξασφαλίζει ότι καθορίζονται δύο φορές ανά έτος οι παράμετροι κατανομής των slots και ότι ταυτόχρονα λαμβάνονται υπόψη όλοι οι σχετικοί τεχνικοί, επιχειρησιακοί και περιβαλλοντικοί περιορισμοί, καθώς και οιαδήποτε μεταβολή τους.

Ο προσδιορισμός των παραμέτρων αυτών βασίζεται σε αντικειμενική ανάλυση των δυνατοτήτων ρύθμισης της εναέριας κυκλοφορίας, λαμβανομένων υπόψη των διαφόρων τύπων κυκλοφορίας στον αερολιμένα, της συμφόρησης του εναερίου χώρου που ενδεχομένως προκύψει κατά τη διάρκεια της περιόδου συντονισμού και της κατάστασης της χωρητικότητας.

Οι παράμετροι παρέχονται στο συντονιστή έγκαιρα πριν την αρχική κατανομή των slots ενόψει των διασκέψεων προγραμματισμού.

2. Για τον προσδιορισμό των παραμέτρων που αναφέρονται στην παράγραφο 1, ο συντονιστής καθορίζει σχετικά χρονικά διαστήματα συντονισμού αφού συμβουλευθεί την επιτροπή συντονισμού και βάσει της κατάστασης χωρητικότητας.

3. Ο προσδιορισμός των παραμέτρων και η χρησιμοποιούμενη μεθοδολογία, καθώς και οι τυχόν μεταβολές τους, συζητούνται λεπτομερώς με την επιτροπή συντονισμού προκειμένου να αυξηθεί ο αριθμός διαθέσιμων προς κατανομή slots, πριν ληφθεί τελική απόφαση για τις παραμέτρους κατανομής των slots. Όλα τα σχετικά έγγραφα διατίθενται στα ενδιαφερόμενα μέρη εφόσον τα ζητήσουν.

Άρθρο 7

Πληροφορίες προς τον υπεύθυνο προγραμματισμού και το συντονιστή

1. Οι αερομεταφορείς που χρησιμοποιούν ή προτίθενται να χρησιμοποιήσουν έναν αερολιμένα με ευκολίες προγραμματισμού ή ένα συντονισμένο αερολιμένα υποβάλλουν στον υπεύθυνο προγραμματισμού ή το συντονιστή σντίστοιχα όλες τις σχετικές πληροφορίες που θα τους ζητηθούν. Όλες οι σχετικές πληροφορίες παρέχονται στο μέγεθος και εντός των χρονικών ορίων που προδιαγράφει ο υπεύθυνος προγραμματισμού ή ο συντονιστής. Συγκεκριμένα, ο αερομεταφορέας πληροφορεί το συντονιστή, όταν ζητεί slot, εάν υπάγεται στο καθεστώς νεοεισερχόμενου, σύμφωνα με το άρθρο 2 στοιχείο (β), για τα αιτούμενα slots.

Σε όλους τους υπόλοιπους αερολιμένες, τις πληροφορίες σχετικά με τις προγραμματισμένες πτήσεις των αερομεταφορέων παρέχει, κατόπιν αίτησης του συντονιστή, ο οργανισμός διαχείρισης του αερολιμένα στο συντονιστή άλλου συντονισμένου αερολιμένα.

2. Σε περίπτωση που ένας αερομεταφορέας παραλείψει να παράσχει τις πληροφορίες που αναφέρονται στην παράγραφο 1, ή σε περίπτωση που ο αερομεταφορέας παρείχε ψευδείς ή παραπλανητικές πληροφορίες, ο συντονιστής δεν λαμβάνει υπόψη το αίτημα ή τα αιτήματα του συγκεκριμένου αερομεταφορέα για slot εκτός εάν υπάρχουν ελαφρυντικά. Ο συντονιστής δίδει στον αερομεταφορέα την ευκαιρία να υποβάλει τις παρατηρήσεις του.

3. Ο υπεύθυνος προγραμματισμού ή ο συντονιστής, ο οργανισμός διαχείρισης του αερολιμένα και οι αρχές ελέγχου της εναέριας κυκλοφορίας ανταλλάσσουν όλες τις πληροφορίες που απαιτούνται για την άσκηση των καθηκόντων τους, στις πληροφορίες δε αυτές συμπεριλαμβάνονται τα δεδομένα πτήσης και τα slots.

Άρθρο 8

Διαδικασία κατανομής των slots

1. Οι σειρές slots κατανέμονται από το κοινό σύστημα εκμετάλλευσης στους αιτούντες αερομεταφορείς ως δικαιώματα χρήσης της αερολιμενικής υποδομής για προσγείωση και απογείωση για την περίοδο προγραμματισμού για την οποία ζητήθηκαν, μετά τη λήξη της οποίας οι σειρές slots επιστρέφονται στο κοινό σύστημα εκμετάλλευσης, όπως ορίζουν οι διατάξεις του άρθρου 10.

2. Με την επιφύλαξη των άρθρων 7, 8α, 9, 10 παράγραφος 1 και 14, η πρώτη παράγραφος του παρόντος άρθρου δεν εφαρμόζεται εφόσον πληρούνται οι ακόλουθοι όροι:

- εάν ένας αερομεταφορέας χρησιμοποίησε μια σειρά slots για την εκτέλεση τακτικών και προγραμματισμένων μη τακτικών δρομολογίων και

- εάν ο αερομεταφορέας μπορεί να αποδείξει στο συντονιστή ότι χρησιμοποίησε τη συγκεκριμένη σειρά slots, σύμφωνα με την άδειά του, τουλάχιστον κατά το 80% του χρόνου κατά τη διάρκεια της περιόδου προγραμματισμού για την οποία του χορηγήθηκε.

Στις περιπτώσεις αυτές, η συγκεκριμένη σειρά slots επιτρέπει στον αερομεταφορέα να λάβει την ίδια σειρά slots την επόμενη αντίστοιχη περίοδο προγραμματισμού.

Τα κράτη μέλη μπορούν να περιορίσουν τα δικαιώματα αυτά σε σειρές slots που θα χρησιμοποιηθούν με ελάχιστου μεγέθους αεροσκάφη.

3. Με την επιφύλαξη του άρθρου 10 παράγραφος 2, σε περίπτωση που δεν είναι δυνατόν να ικανοποιηθούν όλες οι αιτήσεις slot των ενδιαφερόμενων αερομεταφορέων, δίδεται προτεραιότητα στα εμπορικά δρομολόγια και ιδίως στα τακτικά δρομολόγια και τα προγραμματισμένα έκτακτα δρομολόγια. Σε περίπτωση ανταγωνιζόμενων αιτήσεων εντός της ίδιας κατηγορίας δρομολογίων, δίδεται προτεραιότητα στα δρομολόγια που εκτελούνται καθ'όλη τη διάρκεια του έτους.

4. Ο χρονικός επαναπροσδιορισμός (re-timing) των σειρών slots πριν κατανεμηθούν τα εναπομένοντα στο κοινό σύστημα εκμετάλλευσης slots όπως αναφέρει το άρθρο 10 στους υπόλοιπους αερομεταφορείς γίνεται δεκτός μόνον για λειτουργικούς λόγους οφειλόμενους στη μεταβολή του τύπου του χρησιμοποιούμενου αεροσκάφους ή του εκτελούμενου δρομολογίου. Ο εν λόγω χρονικός επαναπροσδιορισμός εφαρμόζεται μόνον μετά από ρητή επικύρωσή του από το συντονιστή.

5. Ο συντονιστής λαμβάνει επίσης υπόψη του και άλλους κανόνες και κατευθύνσεις που έχει θεσπίσει παγκοσμίως ο κλάδος των αερομεταφορών, καθώς και τις τοπικές κατευθύνσεις που έχει προτείνει η επιτροπή συντονισμού και έχουν εγκριθεί από το αρμόδιο κράτος μέλος για ένα συγκεκριμένο αερολιμένα, με την προϋπόθεση ότι οι εν λόγω κανόνες και κατευθύνσεις δεν θίγουν την ανεξαρτησία του συντονιστή, ότι συμβαδίζουν με την κοινοτική νομοθεσία και αποσκοπούν στην περαιτέρω αποτελεσματική χρήση της χωρητικότητας του αερολιμένα. Οι κανόνες κοινοποιούνται στην Ευρωπαϊκή Επιτροπή.

6. Στις περιπτώσεις που ισχύει το άρθρο 9 του κανονισμού (EΟΚ) αριθ. 2408/92 του Συμβουλίου, ο συντονιστής δεν δίδει προτεραιότητα στα αιτήματα αερομεταφορέων που προτίθενται να χρησιμοποιήσουν τη δεδομένη σειρά slots όταν υπάρχει εξυπηρέτηση με άλλα μέσα μεταφοράς.

7. Εάν δεν είναι δυνατόν να χορηγηθεί ένα slot, ο συντονιστής ενημερώνει τον αιτούντα αερομεταφορέα για ποιο λόγο και του υποδεικνύει το πλησιέστερο slot.

8. Ο συντονιστής, εκτός από την προγραμματισμένη κατανομή slots για την περίοδο προγραμματισμού, προσπαθεί να διευθετήσει σύντομα τα μεμονωμένα αιτήματα για slots για κάθε τύπο αερομεταφορών, ακόμη και της γενικής αεροπλοΐας. Προς το σκοπό αυτό, μπορούν να χρησιμοποιηθούν τα slots που απομένουν στο κοινό σύστημα εκμετάλλευσης σύμφωνα με το άρθρο 10 μετά την κατανομή τους στους αιτούντες αερομεταφορείς, καθώς και τα slots που ελευθερώνονται την τελευταία στιγμή.

Άρθρο 8α

Κινητικότητα των slots

1. Τα slots μπορούν:

(α) να μεταβιβάζονται από έναν αερομεταφορέα από μια πτήση ή τύπο δρομολογίου σε άλλη πτήση ή άλλο τύπο δρομολογίου που εκτελείται από τον ίδιο αερομεταφορέα,

(β) να μεταβιβάζονται

i) μεταξύ μητρικής και θυγατρικών εταιρειών, ii) με την απόκτησης του ελέγχου του κεφαλαίου ενός αερομεταφορέα, ή

iii) σε περίπτωση ολικής ή μερικής εξαγοράς όταν τα slots συνδέονται απευθείας με την εξαγορά της επιχείρησης.

(γ) να ανταλλάσσονται, ένα έναντι ενός, μεταξύ δύο αερομεταφορέων όταν και οι δύο ενεχόμενοι αερομεταφορείς δεσμεύονται να χρησιμοποιήσουν τα ανταλλασσόμενα slots.

2. Tα slots δεν μεταβιβάζονται κατά κανένα τρόπο μεταξύ αερομεταφορέων ή μεταξύ αερομεταφορέων και άλλων οντοτήτων με ή χωρίς χρηματική αντιπαροχή εξαιρέσει εκείνων που αναφέρονται στο άρθρο 8α παράγραφος 1 στοιχείο (β).

3. Οι μεταβιβάσεις ή οι ανταλλαγές που αναφέρονται στην παράγραφο 1 ανωτέρω κοινοποιούνται στο συντονιστή και τίθενται σε ισχύ μετά από ρητή επικύρωσή του. Ο συντονιστής δεν επικυρώνει μεταβιβάσεις ή ανταλλαγές μη σύμφωνες με τις απαιτήσεις του παρόντος κανονισμού και εφόσον δεν εξασφαλίζεται ότι:

(α) δεν διακυβεύονται οι δραστηριότητες του αερολιμένα λαμβανομένων υπόψη όλων των τεχνικών, επιχειρησιακών και περιβαλλοντικών περιορισμών.

(β) τηρούνται οι περιορισμοί που επιβάλλονται σύμφωνα με το άρθρο 9.

(γ) μια μεταβίβαση slots δεν εμπίπτει στο πεδίο εφαρμογής της παραγράφου 4.

(δ) σε περίπτωση ανταλλαγής μεταξύ δύο αερομεταφορέων που αναφέρεται στην παράγραφο 1, αμφότεροι οι αερομεταφορείς πρόκειται να χρησιμοποιήσουν τα slots που προκύπτουν από την ανταλλαγή ή από διαδοχικές ανταλλαγές.

4. (α) Τα slots που κατανέμονται σε νεοεισερχόμενο βάσει του άρθρου 2 στοιχείο (β) δεν μπορούν να μεταβιβασθούν σύμφωνα με όσα προβλέπει η παράγραφος 1 στοιχείο (β) για διάστημα τριών ισοδύναμων περιόδων προγραμματισμού.

(β) Τα slots που κατανέμονται σε νεοεισερχόμενο βάσει του άρθρου 2 στοιχείο (β) περιπτώσεις (ii) και (iii) δεν μπορούν να μεταβιβασθούν σε άλλη πτήση όπως προβλέπει η παράγραφος 1 στοιχείο (α) για διάστημα τριών ισοδύναμων περιόδων προγραμματισμού.

(γ) Τα slots που κατανέμονται σε νεοεισερχόμενο βάσει του άρθρου 2 στοιχείο (β) δεν μπορούν να ανταλλαγούν σύμφωνα με την παράγραφο 1 στοιχείο (γ) για διάστημα τριών ισοδύναμων περιόδων προγραμματισμού, εκτός εάν πρόκειται να βελτιωθούν οι χρόνοι των slots για τα συγκεκριμένα δρομολόγια σε σύγκριση με τους χρόνους που είχαν ζητηθεί αρχικά.

Άρθρο 8β

Το δικαίωμα σε σειρά slots που αναφέρεται στο άρθρο 8 παράγραφος 2 δεν εγείρει αξιώσεις αποζημίωσης για τυχόν περιορισμό, ελάττωση ή κατάργησή του που επιβάλλεται βάσει της κοινοτικής νομοθεσίας, και ιδίως κατ'εφαρμογήν των κανόνων της Συνθήκης για τις αερομεταφορές.

Ο παρών κανονισμός δεν θίγει την εξουσία των δημοσίων αρχών να απαιτούν μεταβίβαση των slots μεταξύ αερομεταφορέων βάσει των άρθρων 81 ή 82 της Συνθήκης ή του κανονισμού 4064/89. Οι μεταβιβάσεις αυτές μπορούν να πραγματοποιούνται μόνον χωρίς χρηματική αποζημίωση.

Άρθρο 9

Υποχρεώσεις δημόσιας υπηρεσίας

1. Εφόσον σε ένα δρομολόγιο έχουν επιβληθεί υποχρεώσεις δημόσιας υπηρεσίας σύμφωνα με το άρθρο 4 του κανονισμού (EΟΚ) αριθ. 2408/92 του Συμβουλίου, ένα κράτος μέλος μπορεί να κρατήσει στο συντονισμένο αερολιμένα τα slots που απαιτούνται για τις επικείμενες πτήσεις στο δρομολόγιο αυτό. Εάν ο αερομεταφορέας δεν χρησιμοποιήσει τα slots που έχουν κρατηθεί για το δρομολόγιο σύμφωνα με το άρθρο 8 παράγραφοι 2 και 4, τα slots διατίθενται σε οιοδήποτε άλλο αερομεταφορέα επιθυμεί να εκτελεί το δρομολόγιο σύμφωνα με τις υποχρεώσεις δημόσιας υπηρεσίας με την επιφύλαξη της παραγράφου 2. Εάν κανείς άλλος αερομεταφορέας δεν επιθυμεί να εκτελεί το δρομολόγιο και το ενδιαφερόμενο κράτος μέλος δεν προβεί σε προκήρυξη υποβολής προσφορών βάσει του άρθρου 4 παράγραφος 1 στοιχείο (δ) του κανονισμού (EΟΚ) αριθ. 2408/92, τα slots επιστρέφονται στο κοινό σύστημα εκμετάλλευσης.

2. Η διαδικασία πρόσκλησης υποβολής προσφορών που θεσπίζει το άρθρο 4 παράγραφος 1 στοιχεία (δ) έως (ζ) και παράγραφος 1 περίπτωση (i) του κανονισμού (EΟΚ) αριθ. 2408/92 εφαρμόζεται για τη χρήση των slots που αναφέρονται στην παράγραφο 1 προηγουμένως, εφόσον περισσότεροι του ενός αερομεταφορείς επιθυμούν να εκτελούν το δρομολόγιο και δεν μπόρεσαν να λάβουν slots εντός μιας ώρας πριν ή μετά τους χρόνους που ζήτησαν από το συντονιστή.'

(6) Οι παράγραφοι 1, 2, 3, 4, 5, 7 και 8 του άρθρου 10 αντικαθίστανται από τις εξής:

Άρθρο 10

Κοινό σύστημα εκμετάλλευσης slots

1. Ο συντονιστής δημιουργεί κοινό σύστημα εκμετάλλευσης, το οποίο περιέχει όλα τα slots που δεν κατανεμήθηκαν βάσει του άρθρου 8 παράγραφοι 2 και 4. Όλη η νέα χωρητικότητα slot που καθορίζεται βάσει του άρθρου 3 παράγραφος 3 τοποθετείται στο κοινό σύστημα εκμετάλλευσης.

2. Μια σειρά slots που έχει χορηγηθεί σε έναν αερομεταφορέα για την εκτέλεση τακτικών ή προγραμματισμένων έκτακτων δρομολογίων δεν παρέχει το δικαίωμα στον αερομεταφορέα να λάβει την ίδια σειρά slots για την επόμενη ισοδύναμη περίοδο προγραμματισμού, εφόσον αυτός δεν μπορεί να αποδείξει στο συντονιστή ότι τα χρησιμοποίησε, όπως όρισε ο συντονιστής, για τουλάχιστον το 80 % του χρόνου κατά τη διάρκεια της περιόδου για την οποία του χορηγήθηκαν.

3. Τα slots που χορηγήθηκαν σε έναν αερομεταφορέα πριν τις 31 Ιανουαρίου για την επόμενη θερινή περίοδο, ή πριν τις 31 Aυγούστου για την επόμενη χειμερινή περίοδο, αλλά επιστράφηκαν στο συντονιστή προς ανακατανομή τους πριν τις ημερομηνίες αυτές δεν λαμβάνονται υπόψη στον υπολογισμό χρήσης.

4. Εάν δεν είναι δυνατόν να αποδειχθεί ότι η σειρά slots χρησιμοποιήθηκε κατά 80%, όλα τα slots που συνθέτουν τη σειρά τοποθετούνται στο κοινό σύστημα εκμετάλλευσης, εκτός εάν η μη χρησιμοποίησή τους μπορεί να αιτιολογηθεί βάσει ενός των κάτωθι λόγων:

(α) απρόβλεπτες και αναπόφευκτες καταστάσεις οι οποίες δεν ήταν υπό τον έλεγχο του αερομεταφορέα και οδήγησαν σε:

- κράτηση του τύπου αεροσκαφών που συνήθως χρησιμοποιείται για το συγκεκριμένο δρομολόγιο στο έδαφος.

- κλείσιμο αερολιμένα ή εναερίου χώρου.

(β) διακοπή των δρομολογίων οφειλόμενη σε ενέργεια με σκοπό να θιγούν τα δρομολόγια αυτά, η οποία κατέστησε πρακτικά ή/και τεχνικά αδύνατον στον αερομεταφορέα να εκτελέσει τα δρομολόγια όπως είχε προγραμματίσει.

(γ) σοβαρές οικονομικές ζημίες στον ενδιαφερόμενο κοινοτικό αερομεταφορέα, με αποτέλεσμα να χορηγηθεί προσωρινή άδεια από τις αρχές έκδοσης αδείας εξαρτώμενη από την δημοσιονομική αναδιοργάνωση του αερομεταφορέα σύμφωνα με το άρθρο 5 παράγραφος 5 του κανονισμού (EΟΚ) αριθ. 2407/92.

5. Με την επιφύλαξη του άρθρου 8 παράγραφος 2 του παρόντος κανονισμού και του άρθρου 8 παράγραφος 1 του κανονισμού (EΟΚ) αριθ. 2408/92, τα slots που τοποθετούνται στο κοινό σύστημα εκμετάλλευσης κατανέμονται στους αερομεταφορείς που θα υποβάλουν σχετική αίτηση. Το 50 % αυτών των slots κατανέμονται πρώτα σε νεοεισερχόμενους, εκτός εάν οι αιτήσεις των νεοεισερχομένων είναι κάτω του 50%. Για την εν λόγω κατανομή, η ημέρα προγραμματισμού διαιρείται σε ίσες περιόδους συντονισμού διάρκειας τουλάχιστον μιας ώρας.

Μεταξύ νεοεισερχομένων δίδεται προτεραιότητα στους αερομεταφορείς που πληρούν τους όρους για να χαρακτηρισθούν νεοεισερχόμενοι βάσει του άρθρου 2 στοιχείο (β) περιπτώσεις (i) και (ii) ή του άρθρου 2 στοιχείο (β) περιπτώσεις (i) και (iii).

6. Ο νεοεισερχόμενος, στον οποίο προσφέρθηκε μια σειρά slots εντός χρονικού διαστήματος μιας ώρας πριν ή μετά το χρόνο που ζήτησε αλλά δεν τη δέχθηκε, δεν διατηρεί την ιδιότητα του νεοεισερχόμενου για τη συγκεκριμένη περίοδο προγραμματισμού.

7. Για τα δρομολόγια που εκτελούνται από όμιλο αερομεταφορέων, ένας μόνον συμμετέχων αερομεταφορέας μπορεί να υποβάλει αίτηση για slots. Ο αερομεταφορέας που εκτελεί το δρομολόγιο αναλαμβάνει την ευθύνη εκπλήρωσης των κριτηρίων που απαιτούνται προκειμένου να διατηρηθεί το ιστορικό προηγούμενο που αναφέρεται στο άρθρο 8 παράγραφος 2.

Τα slots που έχουν χορηγηθεί σε έναν από τους αερομεταφορείς του ομίλου μπορούν να χρησιμοποιηθούν από άλλον συμμετέχοντα αερομεταφορέα για την κοινή τους πτήση, με την προϋπόθεση ότι η κοινή πτήση εξακολουθεί να έχει το διακριτικό κωδικό του αερομεταφορέα στον οποίο χορηγήθηκαν τα slots για λόγους συντονισμού και παρακολούθησης. Εάν διακοπεί το συγκεκριμένο δρομολόγιο, τα αντίστοιχα slots παραμένουν στη διάθεση του αερομεταφορέα στον οποίο χορηγήθηκαν αρχικά. Οι αερομεταφορείς που συμμετέχουν σε κοινές πτήσεις ενημερώνουν αναλυτικά τους συντονιστές σχετικά με τις πτήσεις αυτές.

(7) Η παράγραφος 6 του άρθρου 10 μετατρέπεται σε νέα παράγραφο 8.

(8) Το άρθρο 11 αντικαθίσταται από το εξής:

Άρθρο 11

Καταγγελίες και δικαίωμα προσφυγής

1. Οι καταγγελίες σχετικά με την εφαρμογή των άρθρων 8, 8α και 10 υποβάλλονται στην επιτροπή συντονισμού. Η επιτροπή εξετάζει το θέμα εντός τριών μηνών από την κατάθεση της καταγγελίας και εφόσον είναι δυνατόν προτείνει λύσεις στο συντονιστή σε μια απόπειρα επίλυσης των προβλημάτων. Εάν δεν είναι δυνατόν να διακανονισθούν οι καταγγελίες, το αρμόδιο κράτος μέλος μπορεί εντός των επόμενων τριών μηνών να μεριμνήσει για τη διαμεσολάβηση μιας οργάνωσης εκπροσώπησης του αερομεταφορέα ή των αερολιμενικών αρχών ή άλλου τρίτου μέρους.

2. Τα κράτη μέλη εξασφαλίζουν ότι κάθε μέρος με έννομο συμφέρον έχει δικαίωμα προσφυγής κατά των αποφάσεων του συντονιστή ενώπιον εθνικού δικαστηρίου ή άλλης ανεξάρτητης αρχής, σε περίπτωση αποτυχίας της διαδικασίας διαμεσολάβησης που αναφέρεται στην παράγραφο 1.

Τα κράτη μέλη εξασφαλίζουν ότι το όργανο εκδίκασης των προσφυγών έχει την αρμοδιότητα:

(α) να λαμβάνει, το συντομότερο δυνατόν και με προδικαστική διαδικασία, προσωρινά μέτρα με σκοπό την επανόρθωση της καταγγελλόμενης παραβίασης ή την αποφυγή περαιτέρω βλάβης των σχετικών συμφερόντων, καθώς και μέτρα για την αναστολή ή τη διασφάλιση αναστολής της διαδικασίας κατανομής slots ή της εφαρμογής οιασδήποτε απόφασης έλαβε ο συντονιστής.

(β) να ακυρώνει ή να διασφαλίζει την ακύρωση αποφάσεων που έχουν ληφθεί παράνομα.

(γ) να επιδικάζει αποζημιώσεις.

Τα κράτη μέλη εξασφαλίζουν ότι οι διαδικασίες αναθεώρησης είναι ανοικτές, βάσει διεξοδικών κανόνων τους οποίους μπορούν να θεσπίσουν τα κράτη μέλη, τουλάχιστον σε κάθε πρόσωπο που έχει ή είχε συμφέρον από τη διαδικασία κατανομής των slots και το οποίο ζημιώθηκε ή ενδέχεται να ζημιωθεί από τη καταγγελλόμενη παραβίαση.

Εάν βάσει της παρούσας παραγράφου κατατεθεί προσφυγή, παύει αμέσως η εφαρμογή της παραγράφου 1 του παρόντ